<strong>Ο εμβολιασμός παρέχει αποτελεσματική προστασία στην έγκυο ενάντια στη γρίπη και ενδέχεται μάλιστα να προστατεύσει μερικώς και το βρέφος κατά τους πρώτους μήνες ζωής μέσω των μητρικών αντισωμάτων.</strong>

Το εύρημα αυτό επιβεβαιώθηκε και σε υπο-αναλύσεις που περιλάμβαναν μόνο έγκυες γυναίκες που εμβολιάστηκαν στο πρώτο τρίμηνο, περίοδο κρίσιμη για την ανάπτυξη των οργάνων του σώματος.

Ο Δρ Φαλάγγας και οι συνεργάτες του Κωνσταντίνος Πολύζος, Αθανάσιος Κωνσταντέλιας και Χρυσάνθη Πίτσα, μελέτησαν την ασφάλεια του εμβολίου της γρίπης σε έγκυες. Ειδικότερα, εξετάστηκε η επίδραση του εμβολίου στη φυσιολογική ανάπτυξη του κυοφορούμενου εμβρύου σε γυναίκες που πραγματοποίησαν το αδρανοποιημένο εμβόλιο της γρίπης κατά τη διάρκεια της εγκυμοσύνης σε σύγκριση με εγκύους που δεν εμβολιάστηκαν.

Σύμφωνα με την επιστημονική ομάδα, οι αλλαγές που επέρχονται κατά την εγκυμοσύνη στο ανοσοποιητικό, αναπνευστικό και καρδιαγγειακό σύστημα καθιστούν ιδιαίτερα ευάλωτες τις έγκυες γυναίκες στον ιό της γρίπης.

Μελέτες έχουν δείξει ότι η γρίπη αυξάνει σημαντικά τον κίνδυνο εισαγωγής στο νοσοκομείο για την έγκυο (σε σύγκριση με το γενικό πληθυσμό) καθώς και την πρόκληση επιπλοκών στο έμβρυο (πρόωρος τοκετός, μειωμένο βάρος γέννησης, αποβολή).

Αξίζει να σημειωθεί ότι, προηγούμενες αναλύσεις έδειξαν ότι <strong>το αντιγριπικό εμβόλιο στην κύηση δεν αυξάνει τον κίνδυνο πρόωρου τοκετού</strong>, μειωμένου βάρους γέννησης ή αποβολής, ενώ η νέα μελέτη έρχεται να <strong>ενισχύσει την ασφάλεια του εμβολίου</strong> όσον αφορά τη σωματική διάπλαση του αναπτυσσόμενου εμβρύου.

Λόγω των επιπλοκών της γρίπης κατά την κύηση, ο Παγκόσμιος Οργανισμός Υγείας έθεσε τις εγκύους ως ομάδα υψίστης προτεραιότητας των προγραμμάτων εμβολιασμού κατά της γρίπης. Επίσης, τα Κέντρα Ελέγχου και Πρόληψης Νοσημάτων (CDC) των ΗΠΑ από το 2004 ενθαρρύνουν τις έγκυες γυναίκες να εμβολιάζονται με το αδρανοποιημένο εμβόλιο της εποχικής γρίπης ανεξαρτήτου σταδίου κύησης.