Τα υπέρβαρα άτομα που ακολουθούν θεραπεία για κολπική μαρμαρυγή είναι λιγότερο πιθανό να υποτροπιάσουν, αν διατηρήσουν φυσιολογικές σωματικές αναλογίες ή χάσουν βάρος, σύμφωνα με αμερικανική μελέτη που παρουσιάστηκε στο ετήσιο συνέδριο της Αμερικανικής Καρδιολογικής Εταιρείας στο Ορλάντο.

Η κολπική μαρμαρυγή είναι η συχνότερη καρδιακή αρρυθμία και μπορεί να προκαλέσει εγκεφαλικό επεισόδιο, αν δεν αντιμετωπιστεί. Στη θεραπευτική αντιμετώπισή της περιλαμβάνονται τόσο φαρμακευτικά μέσα όσο και επεμβατικά, όπως η καρδιακή κατάλυση. Ωστόσο, το 30% των ασθενών συνήθως χρειάζεται να επαναλάβει την καρδιακή κατάλυση.

Η παχυσαρκία θεωρείται συνήθης αιτία της κολπικής μαρμαρυγής και έτσι η επιστημονική ομάδα του Καρδιολογικού Ινστιτούτου του Ιατρικού Κέντρου «Intermountain» στο Σολτ Λέικ Σίτι αποφάσισε να μελετήσει την <strong>επίδραση της απώλειας βάρους και της διατήρησης ενός υγιούς βάρους στον έλεγχο της κολπικής μαρμαρυγής</strong>.

Από την επεξεργασία των δεδομένων προέκυψε ότι τα άτομα που διατήρησαν το αρχικό βάρος ή πήραν επιπλέον κιλά είχαν περισσότερες πιθανότητες επανεμφάνισης της κολπικής μαρμαρυγής. Η <strong>απώλεια όμως 4,5 κιλών και η μη επαναπρόσληψή τους σχετίστηκε με σημαντική βελτίωση της επεμβατικής αντιμετώπισης της καρδιακής αρρυθμίας</strong>. Όμως οι ασθενείς που έχασαν βάρος και στη συνέχεια ξαναπήραν τα κιλά είχαν τα μεγαλύτερα ποσοστά υποτροπής της κολπικής μαρμαρυγής.

Όταν πρόκειται για την κολπική μαρμαρυγή, η απώλεια βάρους φαίνεται να είναι ωφέλιμη από κάθε άποψη. Εκτός όμως από τη διατροφή, οι ασθενείς θα πρέπει να είναι και σωματικά ενεργοί και να γυμνάζονται καθημερινά. Επίσης θα πρέπει να παίρνουν τα αντιπηκτικά τους φάρμακα, καθ’ υπόδειξη του θεράποντος ιατρού τους, καταλήγει η έρευνα.