<p>Μια νέα ψυχική διαταραχή την οποία ονόμασαν «μετα-πορνογραφικό στρες» (porn-traumatic stress disorder) υποστηρίζουν ότι εντόπισαν Κινέζοι γιατροί σε έναν έφηβο από την επαρχία Γκουανγκτόνγκ, ο οποίος αποτελεί το πρώτο καταγεγραμμένο περιστατικό της συγκεκριμένης διαταραχής. </p>
<p>Ο 16χρονος Lei Chung φέρεται να αντιμετωπίζει τη συγκεκριμένη μορφή μετα-τραυματικού στρες, λόγω υπερβολικής επιβεβλημένης έκθεσης σε πορνογραφικό υλικό από την ηλικία των 5 ετών.</p>
<p>Όπως αναφέρει δημοσίευμα της Daily Mail, ο νεαρός έμενε με τους γονείς του σε ένα μικρό διαμέρισμα, και ήταν αναγκασμένος να μοιράζεται μαζί τους την κρεβατοκάμαρά τους. Ως εκ τούτου, από τότε που ήταν μόλις πέντε ετών, οι ήχοι και οι εικόνες των ταινιών που παρακολουθούσε ο πατέρας του, στοίχειωναν τις νύχτες του!</p>
<p>Όπως ισχυρίζεται ο 16χρονος Chung, όταν ζητούσε από τον πατέρα του να σταματήσει να βλέπει τα βίντεο σεξουαλικού περιεχομένου, εκείνος τον χτυπούσε.</p>
<p>«Προσπαθούσα να μην κοιτάω, όμως άκουγα –όταν κοιτούσα όμως δεν μπορούσα να βγάλω τις εικόνες από το μυαλό μου», δήλωσε ο ίδιος στους γιατρούς. </p>
<p>Αποτέλεσμα της τραυματικής εμπειρίας ήταν να χειροτερέψουν οι επιδόσεις του στο σχολείο και εν τέλει να διακόψει τη φοίτησή του. Όταν αδυνατούσε να βρει δουλειά, προσπάθησε να δώσει τέλος στη ζωή του. Ευτυχώς, ένας φίλος του κατάφερε να τον μεταπείσει και τον παρότρυνε να αναζητήσει τη βοήθεια ειδικού.</p>
<p>Οι γιατροί επιβεβαίωσαν ότι οι αντιξοότητες που αντιμετώπισε ο νεαρός στη ζωή του οφείλονται στην τραυματική εμπειρία που βίωσε στα παιδικά του χρόνια. «Το περιστατικό αποδεικνύει περίτρανα ότι η έκθεση των μικρών παιδιών σε πορνογραφικό υλικό είναι εξαιρετικά επιβλαβής για την ψυχική τους υγεία», δήλωσε ο θεράπων ιατρός που ανέλαβε τον νεαρό. </p>



Πηγή : eReportaz