Ανοιχτό με ελεύθερη είσοδο θα είναι το Μουσείο της Ακρόπολης την 28η Οκτωβρίου από τις 08:00 το πρωί έως τις 20:00 το βράδυ.

Παράλληλα, το Μουσείο θα διοργανώσει εκδήλωση αφιερωμένη στα παιδιά.

Με τη βοήθεια των αρχαιολόγων - μουσειοπαιδαγωγών του, το Μουσείο απαντά στις απορίες τους και αφηγείται συναρπαστικές ιστορίες.

Τα παιδιά θα κληθούν να αποτυπώσουν με τη φαντασία τους σε πολύχρωμες κάρτες εικόνες της φύσης και των πλασμάτων του ζωικού βασιλείου, ενώ στη συνέχεια θα αναζητήσουν μύθους και πλάσματα ανάμεσα στα εκθέματα του Μουσείου.

Οι αρχαιολόγοι - μουσειοπαιδαγωγοί θα περιμένουν τα παιδιά και τους συνοδούς τους, από τις 12 το μεσημέρι έως τις 6 το απόγευμα στο δεύτερο όροφο του Μουσείου, στον εξώστη με θέα στην Αρχαϊκή Αίθουσα.