<p>Ερευνητές από την Αυστραλία έρχονται να δώσουν την… τέλεια δικαιολογία στους απανταχού άπιστους, αφού σύμφωνα με νέα έρευνα, η απιστία σχετίζεται σε ένα βαθμό με τα γονίδιά μας. </p>
<p>Όπως εξηγούν οι επιστήμονες, τα αποτελέσματα της έρευνας καταδεικνύουν ότι η απιστία δεν είναι μόνο μια συνειδητή απόφαση που μπορεί να πάρει ο καθένας, αλλά ορίζεται, ως ένα βαθμό, και από τα γονίδιά μας.</p>
<p>Μάλιστα, όπως διαπίστωσαν, το 62% της άπιστης συμπεριφοράς στους άντρες και το 40% στις γυναίκες μπορούν να αποδοθούν σε γενετικές επιρροές.</p>
<p>Αναλυτικότερα, όπως σημειώνουν οι επιστήμονες στην επιθεώρηση «Evolution and Human Behavior», βασίζουν τα συμπεράσματά τους σε 7.378 δίδυμα αδέλφια, ηλικίας 18 έως 49 ετών, άλλα εκ των οποίων ήταν πανομοιότυποι δίδυμοι και άλλα όχι (οι πανομοιότυποι δίδυμοι έχουν το ίδιο ακριβώς γενετικό υλικό, ενώ οι μη πανομοιότυποι έχουν διαφορετικό).</p>
<p>Στην πρώτη φάση της μελέτης, οι εθελοντές συμπλήρωσαν ερωτηματολόγια που αφορούσαν την απιστία, οπότε οι ερευνητές διαπίστωσαν ότι το 9,8% των ανδρών και το 6,4% των γυναικών είχαν δύο ή περισσότερους ερωτικούς συντρόφους ταυτοχρόνως (και εν αγνοία των ενδιαφερομένων), κατά τους 12 μήνες πριν συμπληρώσουν το ερωτηματολόγιο.</p>
<p>Στη δεύτερη φάση της μελέτης οι ερευνητές επικεντρώθηκαν στους πανομοιότυπους διδύμους, συγκρίνοντας το γενετικό υλικό τους για να δουν αν θα μπορούσαν να βρουν διαφορές που θα εξηγούσαν την απιστία.</p>
<p>«Τα ευρήματά μας έδειξαν με σαφήνεια ότι το γενετικό προφίλ επηρεάζει τις πιθανότητες απιστίας», δήλωσε ο επικεφαλής ερευνητής δρ Μπρένταν Ζιτς, από την Σχολή Ψυχολογίας του πανεπιστημίου Κουήνσλαντ.</p>
<p>«Η απομόνωση συγκεκριμένων γονιδίων είναι δύσκολη, διότι κάθε συμπεριφορά επηρεάζεται από χιλιάδες γονίδια και η επίδραση κάθε ενός μεμονωμένα είναι μικρή. Ωστόσο, βρήκαμε πειστικά στοιχεία για ένα συγκεκριμένο γονίδιο που φαίνεται ότι αψηφά αυτό τον κανόνα και επηρεάζει έντονα την απιστία στις γυναίκες» πρόσθεσε.</p>



Πηγή : eReportaz