Σε 40% ανήλθε το ποσοστό της υπερβολικής χρήσης του Διαδικτύου στην Ελλάδα για το πρώτο εννιάμηνο του 2015. Παρατηρείται, δε, αύξηση 9% σε σχέση με το δεύτερο εξάμηνο του 2014, σύμφωνα με τα πιο πρόσφατα συγκεντρωτικά στοιχεία των 31 Γραμμών Βοηθείας του Πανευρωπαϊκού Δικτύου Εθνικών Κέντρων Ασφαλούς Διαδικτύου, Insafe . Ανεβασμένος είναι και ο αντίστοιχος ευρωπαϊκός μέσος όρος ο οποίος ανέρχεται στο 7% από 5% το προηγούμενο διάστημα.
Η ιδιωτικότητα online καταλαμβάνει τη 2η θέση με 25%, παρουσιάζοντας αύξηση της τάξης των 9 μονάδων, γεγονός που δείχνει την άγνοια των χρηστών του Διαδικτύου -και ειδικά των νέων- να προστατεύσουν τα προσωπικά τους δεδομένα. Στην 3η θέση παραμένει ο διαδικτυακός εκφοβισμός με ποσοστό 16%, σημειώνοντας όμως μείωση σε σχέση με το 19% του προηγούμενου εξαμήνου. Τα αντίστοιχα ποσοστά στον ευρωπαΐκό μέσο όρο ανέρχονται σε 13% για την ιδιωτικότητα (ελαφρώς αυξημένη σε σχέση με το 12%) και 15% για το διαδικτυακό εκφοβισμό που δείχνει μια σημαντική μείωση σε σχέση με το 21% του προηγούμενου εξαμήνου, αποδεικνύοντας πως η ενημέρωση και ευαισθητοποίηση των παιδιών έχει έμπρακτα αποτελέσματα, προάγοντας παράλληλα το διαδικτυακό πολιτισμό και τις ηθικές αξίες που πρέπει να διέπουν τη συμπεριφορά μας online. Οι αναφορές για τη σεξουαλικότητα και τις σχέσεις online κερδίζουν ολοένα και μεγαλύτερο έδαφος καθώς το ποσοστό αυξήθηκε στο 11% από 9% το β’ μισό του 2014. Αντιθέτως, οι αναφορές για grooming, sexting, σεξουαλική παρενόχληση, διατροφικές διαταραχές, αυτοτραυματισμό και αυτοκτονία παραμένουν σε μονοψήφια νούμερα.
Είναι ενδιαφέρον να επισημάνουμε πως η συντριπτική πλειοψηφία των αναφορών είναι τηλεφωνικές με ποσοστό 77% έναντι 19% των μηνυμάτων ηλεκτρονικού ταχυδρομείου και 3% του chat. Επιπλέον, το 70% των αναφορών αυτών προέρχονται από το γυναικείο φύλο και 30% από το ανδρικό, ενώ στα ποσοστά αυτά μόνο ένα 9% είναι ανήλικοι, ένα 15% είναι εκπαιδευτικοί και ένα 74% είναι γονείς. Μπορείτε να δείτε αναλυτικά στατιστικά στοιχεία για όλες τις χώρες στη διεύθυνση: http://helplines.bik-net.eu
Θεματολογία Aναφορών
στις Γραμμές Βοηθείας Insafe Ελλάδα
1/1-30/9/2015 Ελλάδα- Β’ Εξάμηνο 2014 Ευρωπαϊκός
μέσος όρος
1/1 – 30/9/2015
Υπερβολική χρήση 40,15% 31% 7%
Ιδιωτικότητα Online 25,15% 16% 13%
Διαδικτυακός εκφοβισμός 15,59% 19% 15%
Έρωτας / Σχέσεις / Σεξουαλικότητα (online) 11,03% 9% 11%
Ενδεχόμενο επιβλαβές περιεχόμενο 1,47% 4% 5%
Ανεπιθύμητη επαφή από αγνώστους 1,18% 3% 4%
Διαδικτυακή φήμη 1,18% 3% 7%
Τεχνικά θέματα 0,88% 1% 8%
Διαδικτυακό έγκλημα 0,59% 3% 5%
Grooming 0,59% 1% 2%
Παράνομο περιεχόμενο / αναφορά στη Γραμμή Καταγγελιών 0,44% 1% 4%
Sexting 0,44% 2% 4%
Εμπορικοί κίνδυνοι / απειλές 0,29% 3% 2%
Διατροφικές διαταραχές (βουλιμία, ανορεξία) 0,29% 1% 1%
Σεξουαλική παρενόχληση 0,29% 1% 3%
Ρατσισμός 0,15% 2% 1%
Αυτοτραυματισμός 0,15% 0% 4%
Αυτοκτονία 0,15% 0% 4%