35 διακεκριμένοι ομιλητές, Ιατροί, Ακαδημαϊκοί, Επικεφαλής Συλλόγων Ασθενών, εκπρόσωποι της Πολιτείας, και άλλοι επαγγελματίες Υγείας συμμετέχουν σε μια διαδραστική συζήτηση και παρουσιάζουν καλές πρακτικές για την ενδυνάμωση της σχέσης ιατρού-ασθενή στο πλαίσιο της Θεραπευτικής Συμμαχίας, η οποία διοργανώνεται από την Ιατρική Εταιρεία Αθηνών, σε συνεργασία με το Health Daily και τη Get2Work, στις 14 Οκτωβρίου 2015.
Η Θεραπευτική Συμμαχία διοργανώνεται για δεύτερη χρονιά ως ένα forum διαλόγου και ταυτόχρονα μια εκπαιδευτική δράση, έχοντας στο επίκεντρο τη σημασία της σχέσης των επαγγελματιών υγείας (ιατρών, νοσηλευτών κ.ά.) με τους ασθενείς στη διαχείριση των χρονίων νοσημάτων, δίνοντας έμφαση στη διεπιστημονική προσέγγιση και συνεργασία, στην ασφάλεια του ασθενή, αλλά και στο ρόλο της οικογένειας.
Η ημερίδα, την οποία θα ανοίξει με χαιρετισμό του ο Γενικός Γραμματέας Δημόσιας Υγείας κ. Ι. Μπασκόζος, θα εστιάσει στη διαχείριση του σακχαρώδη διαβήτη, της ρευματοειδούς αρθρίτιδας και της καρδιακή ανεπάρκειας, ενώ θα παρουσιαστούν καλές πρακτικές για την διαχείριση της ψωρίασης, της σχιζοφρένειας, της ΧΑΠ και των ιδιοπαθών Φλεγμονωδών παθήσεων του εντέρου.
Ιδιαίτερη έμφαση θα δοθεί και στην εφαρμογή των θεραπευτικών πρωτοκόλλων που μπορούν να συμβάλουν αποτελεσματικά στη λήψη των ενδεδειγμένων θεραπευτικών αγωγών, με γνώμονα την πρόσβαση του ασθενή στην αναγκαία και ασφαλή θεραπεία..
Η ημερίδα πραγματοποιείται με την συνεργασία της Ελληνικής Διαβητολογικής Εταιρείας, της Ελληνικής Δερματολογικής και Αφροδισιολογικής Εταιρείας, της Ελληνικής Ρευματολογικής Εταιρείας, της Ελληνικής Γεροντολογικής και Γηριατρικής Εταιρείας και της Ελληνικής Εταιρείας Μελέτης Εφαρμογών Πληροφορικής για την Υγεία. Υποστηρίζεται επίσης από τους αρμόδιους για τις συγκεκριμένες παθήσεις Συλλόγους Ασθενών, την ΠΟΣΣΑΣΔΙΑ, τον Σύλλογο Ρευματοπαθών Κρήτης και το Σωματείο Υποστήριξης Ασθενών με Ψωρίαση «Καλυψώ».