<p>Ο Τζον Καμαρά, ποδοσφαιριστής της ομάδας της Λαμίας, κατήγγειλε στο BBC ότι ο σύλλογός του, μετά από συμβουλή του υπουργείου Υγείας, του ζήτησε να μην συμμετάσχει σε καμία αθλητική δραστηριότητα για τις επόμενες εβδομάδες, καθώς φοβούνται πως μπορεί να έχει μολυνθεί από τον ιό Έμπολα, κατά την διάρκεια της παραμονής του στο Καμερούν. </p>
<p>Ο 26χρονος άσος από την Σιέρα Λεόνε, που πριν από τη Λαμία αγωνιζόταν στον Απόλλωνα, υποστηρίζει πως η ομάδα του ζήτησε ή να μείνει εσώκλειστος στο σπίτι του ή να φύγει για το εξωτερικό. </p>
<p>Σημειώνεται πως ο ποδοσφαιριστής επέστρεψε στην Ελλάδα, αφού έπαιξε με την εθνική ομάδα του απέναντι στο Καμερούν. Όταν επέστρεψε στη Λαμία, του ανέφεραν πως είτε θα πρέπει να μείνει σπίτι του κλεισμένος για 15-21 ημέρες είτε να επιστρέψει στην χώρα του, στην Αφρική, ενώ του εξήγησαν πως αυτό είναι η συμβουλή του υπουργείου Υγείας.   </p>
<p>Ωστόσο, σύμφωνα με όσα δήλωσε ο ποδοσφαιριστής στο βρετανικό δίκτυο, δεν μπορεί να σεβαστεί την απόφαση του συλλόγου.</p>
<p>Ο 26χρονος χαφ δήλωσε χαρακτηριστικά:</p>
<p>«Ο σύλλογος μού είπε ότι δεν πρέπει να είμαι με την ομάδα για τις επόμενες δύο-τρεις εβδομάδες επειδή πήγα και έπαιξα στην Αφρική, και λόγω της εξάπλωσης του Έμπολα. Μου εξήγησαν πως θα έπρεπε να μείνω εσώκλειστος στο σπίτι ή θα έπρεπε να φύγω στο εξωτερικό για να δω την οικογένειά μου, όχι όμως να προπονηθώ».</p>
<p>Παράλληλα, ο Καμαρά τόνισε πως δεν πήγε στην πατρίδα του, και ως εκ τούτου δεν έχει κολλήσει. «Όσο έλειπα ήλεγχαν τη θερμοκρασία μας πρωί και απόγευμα. Είπα δε στην ομάδα ότι είναι έτοιμος να περάσω από οποιαδήποτε διαδικασία ελέγχου, αφού, απ” όσο γνωρίζω, δεν έχω προσβληθεί από τον ιό. Δεν μπορώ να καταλάβω όλο αυτό και δεν μπορώ να σεβαστώ την απόφασή τους. Δεν μπορώ να πω κάτι τίποτα για το μέλλον του, αφού πολλά να σκεφτώ. Θα πρέπει πρώτα να μιλήσω με την οικογένεια και τον ατζέντη μου», κατέληξε.</p>



Πηγή : eReportaz