Ένα πρωτοποριακό προσθετικό ρομποτικό χέρι, το οποίο υπολογίζεται ότι θα κοστίζει μόλις 300 δολάρια και αναμένεται να λύσει το πρόβλημα πολλών ανθρώπων που δεν έχουν την οικονομική δυνατότητα να αποκτήσουν τα σύγχρονα, ρομποτικά προσθετικά μέλη, δημιούργησε η ιαπωνική εταιρία Exiii. 

Για την κατασκευή του Handiii Coyote, όπως είναι η ονομασία του, οι Ιάπωνες βασίστηκαν σε τρεις άξονες, προκειμένου να διατηρήσουν χαμηλά το κόστος του:   

-Το ρομποτικό χέρι συνδέεται ασύρματα με το smartphone του χρήστη και χρησιμοποιεί την επεξεργαστική δύναμη του τηλεφώνου για να εκτελέσει τις εντολές. Δεν έχει δηλαδή ενσωματωμένο ηλεκτρονικό εγκέφαλο που κοστίζει πολύ.

-Οι κινήσεις περιορίζονται στις απολύτως απαραίτητες για να λειτουργήσει η κάθε πιθανή λαβή του χεριού και των δακτύλων.

-Με τη χρήση της 3D εκτύπωσης, μειώνονται τα έξοδα κατασκευής, ενώ ταυτόχρονα τα ανταλλακτικά μέρη είναι πιο εύκολα διαθέσιμα σε 
περίπτωση βλάβης.

Η συσκευή διαθέτει αισθητήρες ηλεκτρομυογραφήματος και μεταδίδει τις πληροφορίες στο smartphone με ασύρματο τρόπο. Στη συνέχεια και μέσω ειδικής εφαρμογής στο κινητό τηλέφωνο, τα σήματα αυτά επεξεργάζονται και αποστέλλονται άμεσα οι κατάλληλες πληροφορίες για τον έλεγχο του ρομποτικού χεριού.

Παράλληλα, το πρωτοποριακό προσθετικό μέλος επιτρέπει στο χρήστη να επιλέξει ανάμεσα σε μια σειρά προγραμματιζόμενων λαβών μέσω ενός μικρού κουμπιού στον αγκώνα.

Παρακολουθήστε το σχετικό βίντεο: 

<iframe width="560" height="315" src="https://www.youtube.com/embed/iTIMLzPLPOI" frameborder="0" allowfullscreen></iframe>