Η «ΕυΜΕΛεια» είναι μία νέα δράση του Οργανισμού κατά των Ναρκωτικών, που δημιουργήθηκε στο πλαίσιο του εγκεκριμένου προγράμματος ΕΣΠΑ με τίτλο «Προγράμματα στην κοινότητα και στο δρόμο για τη μείωση της ζήτησης εξαρτησιογόνων ουσιών»

Στόχος της δράσης είναι να ενισχύσει τις ήδη υπάρχουσες υπηρεσίες, συμβάλλοντας στον περιορισμό της επιδημικής έξαρσης του ιού HIV στον πληθυσμό των ενδοφλέβιων χρηστών της Αθήνας.

Η καινοτόμος παρέμβαση «ΕυΜΕΛεια» αποτελεί σύνδεσμο μεταξύ των ευπαθών κοινωνικά ομάδων και των χρηστών εξαρτησιογόνων ουσιών με τις διάφορες υπηρεσίας της Αθήνας, που παρέχουν ελεύθερη πρόσβαση σε διάγνωση και θεραπεία για τον ιό HIV.

Η «ΕυΜΕΛεια» στοχεύει στη διευκόλυνση της πρόσβασης αυτού του πληθυσμού σε υπηρεσίες υγείας, κοινωνικές υπηρεσίες και σε θεραπευτικά προγράμματα για την εξάρτηση, ώστε βαθμιαία να βελτιωθεί η ποιότητα ζωής τους και να μειωθεί η μετάδοση του ιού HIV. Επιπλέον, μεταξύ άλλων, τους παρέχονται είδη πρώτης ανάγκης (ρουχισμός) καθώς και ενημέρωση-κινητοποίηση σε θέματα σχετικά με τον HIV.

Η «ΕυΜΕΛεια» άρχισε πιλοτικά το Μάρτιο 2014 στη Μονάδα Ειδικών Λοιμώξεων του «Ευαγγελισμού», και στις αρχές Απριλίου στα νοσοκομεία «Λαϊκό» και «Α. Συγγρός». 

Σημειώνεται πως τους 4 πρώτους μήνες υλοποίησης της παρέμβασης «ΕυΜΕΛεια» εξυπηρετήθηκαν 149 χρήστες εξαρτησιογόνων ουσιών που ζουν με τον ιό HIV, εκ των οποίων οι 63 ανήκουν σε ευπαθείς κοινωνικά ομάδες (π.χ. μετανάστες, πρόσφατα αποφυλακισμένοι, εκδιδόμενα άτομα, Ρομά, κ.ά.).
