<p>Ένας μόλις ασθενής που έχει μολυνθεί από τον ιό Έμπολα, νοσηλεύεται σε εξειδικευμένη μονάδα της Νιγηρίας, μετά την αποθεραπεία άλλων δύο, σύμφωνα με ανακοίνωση του υπουργείου Υγείας της χώρας.</p>
<p>«Δύο από τους ασθενείς που νοσηλεύτηκαν, ένας γιατρός και μια νοσοκόμα, έλαβαν εξιτήριο χθες το βράδυ», δήλωσε ο υπουργός Υγείας Ονγεμπούτσι Τσούκβου σε δημοσιογράφους στην Αμπούτζα.</p>
<p>Συνολικά, 7 ασθενείς έχουν θεραπευτεί από τα 13 επιβεβαιωμένα κρούσματα του αιμορραγικού πυρετού στη Νιγηρία.</p>
<p>Πέντε άνθρωποι, όλοι τους στο Λάγκος, απεβίωσαν από τον ιό, περιλαμβανομένου του Αμερικανο-λιβεριανού δημοσίου λειτουργού που μετέφερε τον θανατηφόρο ιό στη χώρα την 20ή Ιουλίου.</p>
<p>Ένα μόνο πρόσωπο συνεχίζει να νοσηλεύεται: η σύζυγος ενός από τους γιατρούς που παρακολουθούσαν τον Αμερικανο-λιβεριανό δημόσιο υπάλληλο.</p>
<p>«Η υγεία της βρίσκεται σε σταθερή κατάσταση όμως νοσηλεύεται πάντα σε καραντίνα στο Λάγκος», αναφέρει το υπουργείο.</p>
<p>Ο Τσούκβου δε διευκρίνισε πάντως τον αριθμό των προσώπων που συνεχίζουν να τελούν υπό παρακολούθηση επειδή ενδεχομένως ήλθαν σε επαφή με ασθενείς. Την περασμένη Παρασκευή είχε κάνει λόγο για 213 ανθρώπους…</p>