Συνεχίζει να αυξάνεται με τραγικούς ρυθμούς ο αριθμός των ανθρώπων που έχουν χάσει τη ζωή τους στη δυτική Αφρική από την επιδημία του Έμπολα. 

Σύμφωνα με τον νεότερο απολογισμό του Παγκόσμιου Οργανισμού Υγείας, οι νεκροί ανέρχονται σε 6.583, ενώ συνολικά 18.188 κρούσματα έχουν καταγραφεί στις τρεις χώρες που έχουν πληγεί περισσότερο από τον ιό, δηλαδή τη Σιέρα Λεόνε, τη Λιβερία και τη Γουινέα.

Πέραν των τριών αυτών χωρών της δυτικής Αφρικής, ο απολογισμός των νεκρών παραμένει αμετάβλητος με έξι στο Μάλι, έναν στις ΗΠΑ και οκτώ στη Νιγηρία. Παράλληλα, η Ισπανία και η Σενεγάλη, όπου ο ΠΟΥ επίσημα κήρυξε το τέλος της επιδημίας του ιού Έμπολα, έχουν καταγράψει η καθεμιά 1 κρούσμα και κανέναν θάνατο.

Ο φονικός ιός έχει πλήξει σκληρά και το ιατρικό και νοσηλευτικό προσωπικό που μάχεται εναντίον του. Ως την 7η Δεκεμβρίου 639 μέλη των υγειονομικών υπηρεσιών είχαν μολυνθεί και 349 απεβίωσαν, σύμφωνα με τον ΠΟΥ.
