Συναγερμό έχει προκαλέσει στην επιστημονική κοινότητα ο εντοπισμός ενός ανθεκτικού στα φάρμακα παράσιτου της ελονοσίας.

Το παράσιτο εντοπίστηκε στην Νοτιοανατολική Ασία αλλά τα εργαστηριακά πειράματα έδειξαν ότι μπορεί να προσβάλει κουνούπια στην αφρικανική ήπειρο προκαλώντας συνθήκες εν δυνάμει επιδημίας.

Το παράσιτο εντοπίστηκε για πρώτη φορά στην Καμπότζη το 2008 και έκτοτε έχει εντοπισθεί σε πολλές περιοχές της Νοτιοανατολικής Ασίας. Όπως διαπιστώθηκε το παράσιτο αυτό είναι ανθεκτικό στα πιο αποτελεσματικά φάρμακα που υπάρχουν σήμερα για την ελονοσία, τα φάρμακα που βασίζονται στην ουσία αρτεμισινίνη.

Τα φάρμακα αυτά σύμφωνα με τα στοιχεία του Παγκόσμιου Οργανισμού Υγείας έχουν συμβάλει στο να μειωθούν οι θάνατοι από ελονοσία τα τελευταία 15 χρόνια κατά 60% και θα είναι καταστροφή αν χάσουν την δύναμη τους.

Οι επιστήμονες φοβούνται ότι το παράσιτο έχει την δυνατότητα να… μεταναστεύσει ακόμη και σε άλλες ηπείρους και επειδή γνωρίζουν λίγα  για τον τρόπο που μεταδίδεται, κρούουν τον κώδωνα του κινδύνου.