<p>Την κήρυξη 24ωρης προειδοποιητικής πανελλαδικής απεργίας την Τετάρτη 10 Ιουνίου, αποφάσισε μετά από πολύωρη συνεδρίαση, το ΔΣ του Πανελληνίου Φαρμακευτικού Συλλόγου.</p>
<p>Οι φαρμακοποιοί καταγγέλλουν τον εμπαιγμό που υφίστανται τα τελευταία πέντε χρόνια με προτάσεις και μέτρα που τελικά επιβαρύνουν τον ασφαλισμένο και οδηγούν στην υπερκερδοφορία μεγάλων καταστημάτων λιανικής.</p>
<p>«Είναι θέμα δημόσιας υγείας», τόνισε ο πρόεδρος του Πανελλήνιου Φαρμακευτικού Συλλόγου Κωνσταντίνος Λουράντος, συμπληρώνοντας πως «στην Σουηδία και την Κύπρο γέμισαν τα νοσοκομεία από ασθενείς λόγω των παρενεργειών αυτών των φαρμάκων από την αλόγιστη χρήση τους , αμέσως μόλις απελευθερώθηκαν τα κανάλια διανομής τους».</p>
<p>«Η κυβέρνηση με την απελευθέρωση της τιμής των μη αποζημιούμενων φαρμάκων και των καναλιών διανομής τους, ενισχύει το κέρδος σε σχέση με την υγεία του ελληνικού λαού», ανέφερε ο κ. Λουράντος.</p>
<p>Όπως τονίζουν οι φαρμακοποιοί , οι τιμές στην Ελλάδα για τα φάρμακα αυτά είναι οι χαμηλότερες στην Ευρώπη . Οποιαδήποτε αλλαγή στον τρόπο διανομής τους θα επιφέρει αυξήσεις , ωφελώντας συγκεκριμένες ομάδες μεγάλων συμφερόντων και επιβαρύνοντας ακόμη περισσότερο τους ασφαλισμένους.</p>
<p>Εξάλλου το Σάββατο 13 Ιουνίου θα πραγματοποιηθεί η Γενική Συνέλευση του ΠΦΣ όπου θα συζητηθεί ενδεχόμενη κλιμάκωση των κινητοποιήσεων.</p>