Αν και αρκετές μελέτες έχουν δείξει ότι η μικρή ποσότητα αλκοόλ δεν είναι επιβλαβής για το έμβρυο κατά την κύηση, ομάδα ειδικών της Αμερικανικής Ακαδημίας Παιδιατρικής εξέδωσε νέα προειδοποίηση σύμφωνα με την οποία «καμιά ποσότητα αλκοόλ δεν είναι ασφαλής κατά την κύηση».

«Η μόνη εγγύηση ότι δεν θα έχετε επιπτώσεις από το αλκοόλ είναι όταν δεν καταναλώνεται καθόλου αλκοόλ κατά τη διάρκεια της εγκυμοσύνης» εξηγεί η Δρ Τζανετ Γουίλιαμς, επίκουρη καθηγήτρια Παιδιατρικής στο Κέντρο Επιστημών Υγείας του Πανεπιστημίου του Τέξας και μια εκ των συγγραφέων της οδηγίας.

Αν και οι επιστήμονες εδώ και δεκαετίες προειδοποιούν για τις επιπτώσεις του αλκοόλ κατά την εγκυμοσύνη, σχεδόν οι μισές γυναίκες παγκοσμίως αναφέρουν ότι έχουν καταναλώσει αλκοόλ σε κάποια φάση της κύησης. Στις ΗΠΑ σχεδόν το 8% των γυναικών συνεχίζει να πίνει ενώ είναι έγκυος.

Σύμφωνα με τη νέα οδηγία που δημοσίευσε η Αμερικανική Ακαδημία Παιδιατρικής, «<strong>η χρήση αλκοόλ κατά την κύηση μπορεί να προκαλέσει προβλήματα σκέψης και συμπεριφοράς που διαρκούν καθ’ όλη τη διάρκεια της ζωής του ατόμου.</strong> Συνεπώς, καμιά ποσότητα δεν είναι ασφαλής και κανένα τρίμηνο δεν είναι ασφαλέστερο από τα άλλα για να πίνει η έγκυος αλκοόλ» υπογραμμίζεται.