Νέα ευρήματα αποκαλύπτουν ότι ούτε καν στους δρομείς μεγάλων αποστάσεων δεν υπάρχουν εγγυήσεις για αδυνάτισμα, ακόμα κι αν διανύουν τρέχοντας περισσότερα από 80 χιλιόμετρα την εβδομάδα, ενώ δεν αποκλείεται να... παχύνουν κιόλας!

Το πρόβλημα αυτό είναι ιδιαιτέρως έντονο στις γυναίκες, είπε προσφάτως στο περιοδικό «New York Magazine» η αθλητική φυσιολόγος δρ Μέρι Κένεντι, ερευνήτρια στο Ινστιτούτο Ιατρικής του Τρόπου Ζωής (ILM) του Πανεπιστημίου Χάρβαρντ.

Η δρ Κένεντι πραγματοποίησε προσφάτως μελέτη για το θέμα, με 64 εθελοντές οι οποίοι προπονούνταν για να συμμετάσχουν σε δρόμους μεγάλων αποστάσεων για φιλανθρωπικούς σκοπούς.

Έπειτα από τρεις μήνες τρεξίματος τέσσερις φορές την εβδομάδα, μόλις επτά δρομείς (το 11%) είχαν χάσει βάρος, ενώ άλλοι τόσοι είχαν παχύνει, με τον ένα να παίρνει πολλά κιλά. Οι έξι από τους επτά δρομείς που πάχυναν ήταν γυναίκες. Οι υπόλοιποι δρομείς (το 78%) είχαν διατηρήσει σχεδόν αναλλοίωτο το σωματικό βάρος τους.

Η δρ Κένεντι λέει ότι προφανώς όλοι αυτοί οι ασκούμενοι είχαν αντικαταστήσει σωματικός λίπος με μυϊκή μάζα και ότι πολλά από τα πρόσθετα κιλά ήταν με τη μορφή της μυϊκής μάζας.

Περισσότερη μυϊκή μάζα όμως, δεν σημαίνει λιγότερα κιλά και τα ευρήματα της μελέτης δεν παύουν να αποδεικνύουν πως ο περισσότερος κόσμος αυξάνει την πρόσληψη θερμίδων, όταν αρχίζει την γυμναστική. «Πρέπει όλοι να καταλάβουν ότι η γυμναστική δεν συνεπάγεται πως το περιττό βάρος θα εξαφανιστεί ως δια μαγείας. Δίχως προσεγμένη διατροφή και δίαιτα, αδυνάτισμα δεν υπάρχει» πρόσθεσε η δρ Κένεντι.