<p>Σε δίκη, ενώπιον του Τριμελούς Εφετείου Κακουργημάτων Αθήνας, παραπέμπεται με βούλευμα του Συμβουλίου Εφετών, ο πρώην διοικητής του νοσοκομείου Παίδων «Αγλαΐα Κυριακού», Χάρης Τομπούλογλου, με την κατηγορία της απόπειρας εκβίασης και της παθητικής δωροδοκίας.</p>
<p>Υπενθυμίζεται ότι ο Χάρης Τομπούλογλου συνελήφθη επ” αυτοφώρω την παραμονή των περασμένων Χριστουγέννων, έχοντας στην κατοχή του φάκελο με 25.000 ευρώ, τα οποία φέρεται να είχε λάβει ως μίζα για να συνεχισθεί η σύμβαση διαφημιστικής εταιρίας με το νοσοκομείο. </p>
<p>«Τα χρήματα που πήρα προορίζονταν για δωρεά στο νοσοκομείο», υποστήριξε ο Τομπούλογλου όταν βρέθηκε με τα προσημειωμένα χαρτονομίσματα. </p>
<p>Για το περιστατικό υπάρχει και οπτικοακουστικό υλικό, που απεικονίζει τον χρηματισμό. </p>
<p>Υπενθυμίζεται ότι ο Τομπούλογλου μετά την απολογία του στην ανακρίτρια Ρέα Κατσιβέλη, είχε αφεθεί ελεύθερος με εγγύηση 150.000 ευρώ και τους περιοριστικούς όρους της υποχρεωτικής εμφάνισής του δύο φορές τον μήνα στο αστυνομικό τμήμα της περιοχής του, και της απαγόρευσης εξόδου από τη χώρα.</p>
<p>Μαζί με τον Χάρη Τομπούλογλου θα δικαστούν και οι φερόμενοι ως συνεργοί του, γιατροί Στέφανος Μιχαλάκος και Χρήστος Τριανταφύλλου.</p>



Πηγή : eReportaz