<p>-Δεν υπάρχει πρόβλημα τονίζει ο Διοικητής του Νοσοκομείου, “είμαστε καλύτερα από άλλους”<br />
-Εξυπηρετούνται μόνο κάθε Πέμπτη οι κάτοικοι της ορεινής περιοχής και παραπονιούνταιΧωρίς παιδίατρο έχει μείνει εδώ και έναν περίπου μήνα το Κέντρο Υγείας Σταυρούπολης και κατ” επέκταση όλη η ορεινή περιοχή της Ξάνθης που εξυπηρετείται από το Κ.Υ., μιας και η μοναδική ιατρός βρίσκεται σε άδεια!Η παιδίατρος, που παράλληλα εξυπηρετεί και τις ανάγκες τόσο του ΠΕΔΥ Ξάνθης όσο και του Κέντρου Υγείας Αβδήρων, βρίσκεται κάθε Πέμπτη στο Κέντρο Υγείας της Σταυρούπολης, ενώ τις τελευταίες εβδομάδες έχει λάβει την άδεια που δικαιούται χωρίς ωστόσο να υπάρξει κάποιος αντικαταστάτης της.</p>
<p>Οι κάτοικοι της ορεινής Σταυρούπολης και των γύρω οικισμών διαμαρτύρονται καθώς εν μέσω θέρους και ενώ υπάρχουν αρκετά παιδιά τα οποία βρίσκονται σε καλοκαιρινές διακοπές στην περιοχή δεν υπάρχει διαθέσιμος παιδίατρος ώστε να καλυφθούν οι όποιες ανάγκες προκύψουν ενώ παράλληλα επισημαίνουν πως ακόμη και υπό κανονικές συνθήκες λειτουργίας, μόλις μια ημέρα για την εξυπηρέτηση 150 περίπου παιδιών δεν επαρκεί.</p>
<p>Όπως αναφέρει κάτοικος της περιοχής, “εάν το παιδί μου αρρωστήσει τη Δευτέρα ή την Παρασκευή τι πρέπει να κάνω; να πάρω το αμάξι και να κάνω 50 χιλιόμετρα πάνε έλα μέχρι το Νοσοκομείο για να εξυπηρετηθώ ή να περιμένω την Πέμπτη;”. Παράλληλα τονίζεται πως με υπερπροσπάθειες του Νοσηλευτικού προσωπικού η εικόνα βελτιώνεται, ωστόσο το πρόβλημα παραμένει. “Υπάρχουν κάτοικοι που δεν έχουν μεταφορικό μέσο, και όπως ξέρετε και οι συγκοινωνίες δεν είναι πολύ καλές. Τι θα κάνουν αυτοί και πως θα πάνε στο Νοσοκομείο;” τονίζει κάτοικος της Σταυρούπολης.</p>
<p>Α. Πάσχου: “Δεν υπάρχει πρόβλημα!”<br />
Από τη μεριά του ο Διοικητής του Γενικού Νοσοκομείου Ξάνθης κ. Αθανάσιος Πάσχου ερωτηθείς σχετικά αναφέρει πως δεν υπάρχει πρόβλημα με την παιδίατρο του Κέντρου Υγείας και πως απλώς δικαιούται και έχει λάβει την άδεια της. Τονίζει μάλιστα πως “παράπονα εύλογα υπάρχουν, ωστόσο εάν υπάρχει κάποιο έκτακτο περιστατικό έχουμε ασθενοφόρα σε 24ωρη βάση τα οποία μπορούν να μεταφέρουν κάποιον στο Νοσοκομείο. Εδώ κάνουμε δουλεία και πρέπει να τονιστεί αυτό. Είμαστε πολύ καλύτερα συγκριτικά με τους γύρω Νομούς ενώ η παιδίατρος εξυπηρετεί και τις ανάγκες του ΠΕΔΥ αλλά και των Αβδήρων”.</p>
<p>Τα παράπονα των κατοίκων βέβαια δεν κατευθύνονται προς το πρόσωπο της παιδιάτρου και της άδειας που αυτή έχει λάβει, αλλά κυρίως στο γεγονός πως δεν υπάρχει αντικαταστάτης καθώς και στο ότι δεν υπάρχει μέριμνα ώστε να αυξηθούν οι μέρες κατά τις οποίες θα υπάρχει διαθέσιμος παιδίατρος στην ορεινή περιοχή.</p>
<p>Όπως επισημαίνουν υπάρχουν γύρω στα 120 με 150 παιδιά στα σχολεία της περιοχής και αυτά χρειάζονται εμβολιασμό αλλά και βεβαιώσεις υγείας για τη συμμετοχή τους στα αθλοπαιδιές των Σχολικών Μονάδων τους. Ως εκ τούτου για την καλύτερη εξυπηρέτησή τους ζητούν από το κράτος και τους αρμόδιους φορείς να αυξηθεί ο αριθμός των παιδιάτρων της περιοχής.</p>
<p><a href="http://www.thrakitoday.com/" target="_blank">Πηγή</a></p>