Σε μία επαναστατική ιατρική ανακάλυψη προέβησαν ερευνητές στο Παρίσι, φτιάχνοντας στο εργαστήριο μία ειδική κόλλα, η οποία επουλώνει τις πληγές σε ζωτικά όργανα του σώματος, όπως είναι η καρδιά, χωρίς να χρειάζονται ράμματα.

Η 30χρονη Μαρία Περέιρα από την Πορτογαλία είναι μία από τους επιστήμονες που προχώρησαν στην σπουδαία ανακάλυψη. Όπως αναφέρει, η κόλλα συστέλλεται και διαστέλλεται με κάθε χτύπο της καρδιάς, είναι εξαιρετικά ανθεκτική και έχει πολλές ιατρικές εφαρμογές στο ανθρώπινο σώμα.

Ο επικεφαλής του ερευνητικού προγράμματος υποστηρίζει πως η συρραφή τραυμάτων θα γίνεται χωρίς επιπλοκές για το ανθρώπινο σώμα, καθώς η κόλλα σταδιακά θα απορροφάται από τον οργανισμό του ασθενούς.

Οι κλινικές δοκιμές αναμένεται να ξεκινήσουν σύντονα και η Μαρία Περέιρα δηλώνει αισιόδοξη ότι η ειδική κόλλα θα μπορούσε να αξιοποιηθεί σε χειρουργεία, μέχρι το 2017.