<p>Πτώση παρατηρείται στα κρούσματα του ιού HIV στην Ελλάδα, το πρώτο 10μηνο του 2014, συγκριτικά με τις αντίστοιχες περιόδους της προηγούμενης τριετίας. Η μείωση αφορά τόσο στον γενικό πληθυσμό της χώρας, όσο και στους χρήστες ενδοφλέβιων ναρκωτικών ουσιών.</p>
<p>Από τις αρχές του 2014 μέχρι και τις 31η Οκτωβρίου είχαν δηλωθεί στην Ελλάδα 14.288 λοιμώξεις (το 82,3% αφορά άνδρες), με τους 3.638 φορείς να έχουν εκδηλώσει AIDS και τους 6.850 να υποβάλλονται σε αντιρετροϊκή θεραπεία. Οι θάνατοι ανέρχονται στους 2.471.</p>
<p>Συγκριτικά με την τριετία 2011-2013 για πρώτη φορά φέτος καταγράφεται μείωση των κρουσμάτων, αφού το 2013 είχαν καταγραφεί 7,2 περιστατικά HIV ανά 100.000 άτομα, ενώ το 2014 ο ρυθμός εμφάνισης έχει πέσει στο 5,9 ανά 100.000.</p>
<p>Σε απόλυτους αριθμούς, το διάστημα Ιανουαρίου – Οκτωβρίου 2014, δηλώθηκαν 654 HIV λοιμώξεις, εκ των οποίων 563 σε άνδρες (86,1%) και 91 σε γυναίκες (13,9%).</p>
<p><strong>Αναχαίτιση της επιδημίας και στους χρήστες</strong></p>
<p>Για πρώτη φορά φέτος, όμως, καταγράφεται μείωση των λοιμώξεων μεταξύ των χρηστών ενδοφλέβιων ναρκωτικών ουσιών, μετά από μια τριετία ανεξέλεγκτης αύξησης των κρουσμάτων HIV στη συγκεκριμένη ομάδα.<br />
Συγκεκριμένα, φέτος οι οροθετικοί χρήστες είναι 84, κυρίως άνδρες ηλικίας 25-44 ετών, ενώ το 2012 είχαν δηλωθεί 514 και το 2013 ανέρχονταν στους 239.</p>
<p>Οι επιστήμονες επισημαίνουν ότι, μετά την «επιδημία» της τριετίας 2011-2013 που έπληξε τους ουσιοεξαρτημένους, είναι μεν ενθαρρυντική η μείωση των περιστατικών HIV λοίμωξης στο πρώτο 10μηνο του 2014, τόσο στον γενικό πληθυσμό, όσο και στην ομάδα των χρηστών ενδοφλέβιων ναρκωτικών ουσιών, αλλά σε καμιά περίπτωση δεν πρέπει να εφησυχάζουμε.</p>
<p>«Παρά τα ενθαρρυντικά μηνύματα που προκύπτουν από τα στοιχεία του συστήματος υποχρεωτικής δήλωσης, δε μπορεί να υπάρξει εφησυχασμός, αφενός γιατί η επιδημία στον πληθυσμό των ΧΕΝ μπορεί να επανακάμψει, αφετέρου διότι η διεθνής εμπειρία έχει δείξει αυξημένα επίπεδα σεξουαλικής μετάδοσης του HIV μετά από παροδικό ή μόνιμο έλεγχο επιδημιών σε XEN», υπογραμμίζεται στην ανακοίνωση του ΚΕΕΛΠΝΟ.</p>



Πηγή : eReportaz