<p>Μια ανώνυμη καταγγελία σε βάρος γιατρού που φέρεται να απουσίαζε από την εφημερία του Νοσοκομείου Τρικάλων «εγκαταλείποντας ασθενείς που προσέρχονταν στα επείγοντα στην τύχη τους», στάλθηκε στην Εισαγγελία Τρικάλων και στο Σώμα Επιθεωρητών-Ελεγκτών Δημόσιας Διοίκησης, με κοινοποίηση στην διοίκηση του Νοσοκομείου Τρικάλων, στην 5η Υ.Πε Θεσσαλίας-Στερεάς Ελλάδας, στον υπουργό Υγείας και στα ΜΜΕ.</p>
<p>Όπως αναφέρει το trikalanews.gr, η επιστολή που υπογράφεται από τους «Καταγγέλλοντες εργαζόμενους του Νοσοκομείου Τρικάλων», αναφέρεται ονομαστικά κατά ιατρού που απουσίαζε από το Νοσοκομείο κατά την εφημερία του Σαββατοκύριακου.</p>
<p>Οι καταγγέλλοντες, εξηγούν ότι προχώρησαν στη δημοσιοποίηση της υπόθεσης, καθώς «υπάρχουν βάσιμες υποψίες πρόθεσης συγκάλυψης του γεγονότος», ενώ χαρακτηρίζουν τον γιατρό που καταγγέλλουν ως «πηγή συνεχών προστριβών μέσα στο Νοσοκομείο». Παράλληλα, του «χρεώνουν» και προπαγάνδα υπέρ της Χρυσής Αυγής, καθώς και «υβριστική και απαξιωτική συμπεριφορά στους εργαζόμενους».</p>
<p>Στην επιστολή επιρρίπτονται ευθύνες και στον διευθυντή της κλινικής που ανήκει ο συγκεκριμένος γιατρός, καθώς αναφέρουν ότι «είναι απολύτως ενήμερος πλην όμως κωφεύει χαρακτηριστικά γεγονός που τον καθιστά συνυπεύθυνο»…</p>



Πηγή : eReportaz