Στις 13 Δεκεμβρίου 2014 ξεκινά η εφαρμογή του νέου κανονισμού της ΕΕ για την επισήμανση των τροφίμων, όπως επισημαίνεται σε ανακοίνωση του Ενιαίου Φορέα Ελέγχου Τροφίμων.

Αναλυτικότερα, σε εφαρμογή θα μπει ο νέος κανονισμός σχετικά με την παροχή πληροφοριών για τα τρόφιμα στους καταναλωτές (επισήμανση, παρουσίαση, διαφήμιση), με εξαίρεση τη διάταξη που αφορά στην υποχρεωτική αναγραφή της διατροφικής δήλωσης, η οποία εφαρμόζεται από τις 13 Δεκεμβρίου 2016.

Ωστόσο, οι επιχειρήσεις που επιλέγουν να παρέχουν προαιρετικά τη διατροφική δήλωση, από τις 13 Δεκεμβρίου 2014 μέχρι τις 12 Δεκεμβρίου 2016, θα πρέπει να τηρούν τις σχετικές διατάξεις του νέου κανονισμού.

Σύμφωνα με την ανακοίνωση, ο εν λόγω κανονισμός τροποποιεί υφιστάμενες διατάξεις για την επισήμανση των τροφίμων στην Ευρωπαϊκή Ένωση, δίνοντας τη δυνατότητα στους καταναλωτές να κάνουν πιο ενημερωμένοι τις επιλογές τους και να χρησιμοποιούν με ασφάλεια τα τρόφιμα.

Επισημαίνεται ότι τα τρόφιμα που διατέθηκαν στην αγορά ή επισημάνθηκαν πριν από τις 13 Δεκεμβρίου 2014 και δεν συμμορφώνονται με τις απαιτήσεις του κανονισμού μπορούν να διατίθενται στην αγορά μέχρις εξαντλήσεως των αποθεμάτων τους.
