Η άνοια είναι μια ασθένεια που μας προξενεί φόβο όσο μεγαλώνουμε, καθώς μας στερεί της αναμνήσεις μας, και αλλοιώνει την προσωπικότητά μας. 

Ωστόσο, όπως επισημαίνουν οι ειδικοί, όσο πιο έγκαιρα εντοπίσουμε τα πρώτα σημάδια της ασθένειας, και όσο πιο γρήγορα προχωρήσουμε στις κατάλληλες παρεμβάσεις, τόσο πιο αποτελεσματική θα είναι η αντιμετώπιση της νόσου. 

Σύμφωνα με τον Παγκόσμιο Οργανισμό Υγείας, 47,5 εκατομμύρια άνθρωποι σε όλο τον κόσμο πάσχουν από κάποια μορφή άνοιας, ενώ κάθε χρόνο καταγράφονται 7,7 εκατομμύρια νέα περιστατικά άνοιας, με πιο κοινή μορφή το Αλτσχάιμερ.

Αν και δεν υπάρχει κάποια εξέταση ή τεστ που να δείχνει απολύτως έγκυρα και αξιόπιστα αν κάποιο άτομο έχει εκδηλώσει άνοια, ωστόσο οι γιατροί χρησιμοποιούν τα τεστ μνήμης ως εργαλείο αξιολόγησης, ώστε να διαπιστώσουν ποιοι διατρέχουν μεγαλύτερο κίνδυνο. 

Μάλιστα, πολλοί γιατροί χρησιμοποιούν την 6-βαθµη κλίμακα γνωστικών διαταραχών (Six Item Cognitive Impairment Test), η οποία αναπτύχθηκε στις ΗΠΑ το 1983 και στη συνέχεια αναβαθμίστηκε από το Βρετανό γιατρό Patrick Brooke. Πρόκειται για ένα απλό και σύντομο τεστ που απευθύνεται κυρίως σε μεγαλύτερης ηλικίας άτομα.

Μπορείτε να κάνετε το τεστ θέτοντας τις παρακάτω ερωτήσεις στα άτομα μεγαλύτερης ηλικίας που έχετε στη ζωή σας:

1. Σε ποιο ημερολογιακό έτος βρισκόμαστε;
(Βαθμολογία: 0 για σωστή απάντηση – 4 για λάθος απάντηση)

2. Σε ποιο μήνα του έτους βρισκόμαστε;
(Βαθμολογία: 0 για σωστή απάντηση – 3 για λάθος απάντηση)

Σημείωση: Στο σημείο αυτό, θα πρέπει να δώσετε μια πλήρη διεύθυνση με 5 πληροφορίες – όνομα, επώνυμο, οδό, αριθμό, περιοχή

3. Τι ώρα είναι περίπου (με απόκλιση μίας ώρας);
(Βαθμολογία: 0 για σωστή απάντηση – 3 για λάθος απάντηση)

4. Μετρήστε αντίστροφα από το 20 ως το 1
(Βαθμολογία: 0 για σωστές απαντήσεις – 2 για ένα λάθος – 4 για περισσότερα λάθη)

5. Πείτε τους μήνες του έτους αντίστροφα
(Βαθμολογία: 0 για σωστές απαντήσεις – 2 για ένα λάθος – 4 για περισσότερα λάθη)

6. Πείτε τη διεύθυνση που δόθηκε νωρίτερα
(Βαθμολογία: 0 για σωστές απαντήσεις – 2 για ένα λάθος – 4 για δύο λάθη – 6 για τρία λάθη – 8 για τέσσερα λάθη – 10 για πέντε λάθη)

Βαθμολογία - Αποτελέσματα

0-7 Δεν υπάρχει πρόβλημα μνήμης
8-9 Ήπιο πρόβλημα μνήμης
10-28 Σοβαρό πρόβλημα μνήμης και γνωστικής κατάπτωσης που πρέπει να ερευνηθεί άμεσα από ειδικό
