Ο πιο τραγικός επίλογος γράφτηκε στην υπόθεση της εξαφάνισης της 21χρονης φοιτήτριας Μαρίας Δαλιάνη, που είχε εξαφανιστεί από το σπίτι της στο Παγκράτι την Τετάρτη 30 Σεπτεμβρίου. Η 21χρονη φοιτήτρια βρέθηκε νεκρή στον φωταγωγό της πολυκατοικίας όπου έμενε με τους γονείς της.

Όλα ξεκίνησαν το πρωί της περασμένης Τετάρτης. Οι γονείς της 21χρονης έφυγαν πολύ νωρίς το πρωί από το σπίτι για το καφενείο όπου διατηρούν στη λεωφόρο Υμηττού στο Παγκράτι. Όταν το βράδυ επέστρεψαν στο σπίτι και δεν βρήκαν εκεί τη Μαρία, αφού την αναζήτησαν και δεν μπορούσαν να τη βρουν, πήγαν στην αστυνομία. Όμως έπρεπε να περάσει το 24ωρο για να ξεκινήσουν επισήμως οι έρευνες. Την έψαξαν σε σπίτια φίλων και γνωστών αλλά δεν ήταν πουθενά.

Το άψυχο κορμί της 21χρονης βρέθηκε στο φωταγωγό σε κατάσταση προχωρημένης σήψης. Ο πατέρας της, την αναγνώρισε από τα ρούχα της. Αμέσως μόλις εντοπίστηκε η σορός της, στο σημείο έσπευσε ο ιατροδικαστής Γ. Καλογριάς και κλιμάκιο της Ασφάλειας.

Έρευνα για την υπόθεση διενεργεί το τμήμα ασφαλείας Παγκρατίου. Πιο σοβαρά μέχρι στιγμής, εξετάζεται το ενδεχόμενο της αυτοκτονίας. Μέχρι να υπάρξουν τα αποτελέσματα της νεκροψίας,  η αστυνομία διατηρεί όλα τα ενδεχόμενα ανοιχτά.