<div class="newsabstract">

Αύξηση στο προσδόκιμο επιβίωσης από το 2009!

</div>
<div class="newsbody">

Ξεπερνώντας τις δυσμενείς προβλέψεις, οι οποίες θέλουν το προσδόκιμο επιβίωσης να μειώνεται σε περιόδους μεγάλης κρίσης, οι Έλληνες εμφανίζουν μία αξιόλογη απόδοση στη μακροζωία, όπως προκύπτει από τα πρόσφατα στοιχεία του ΟΟΣΑ.
<div>

Κόντρα σε όλες τις προβλέψεις, οι Έλληνες κατορθώνουν να επιβιώνουν – και όχι μόνο – μέσα σε σκληρές εποχές κρίσης και μνημονίων.

Ανατρέποντας τα επιδημιολογικά δεδομένα, που θέλουν να μειώνεται το προσδόκιμο επιβίωσης σε μεγάλες κρίσεις και κατάρρευση του κράτους – Πρόνοιας, άνδρες και γυναίκες απέδειξαν ότι είναι φτιαγμένοι από...μέταλλο.

Από το 2009 έως το 2013, οι Ελληνίδες κατόρθωσαν να αυξήσουν τον αναμενόμενο κατά τη γέννηση χρόνο ζωής κατά περισσότερους από οκτώ μήνες και οι άνδρες κατά σχεδόν ενάμιση χρόνο!

Τα στοιχεία προκύπτουν από τα ετήσια στατιστικά στοιχεία του Οργανισμού Οικονομικής Συνεργασίας και Ανάπτυξης (ΟΟΣΑ), τα οποία δημοσιοποιήθηκαν πριν από λίγες μέρες.

Σύμφωνα με τα συγκεκριμένα στοιχεία, το 2013 το προσδόκιμο επιβίωσης των Ελληνίδων είχε φτάσει τα 84 έτη και των Ελλήνων τα 78,7. Το 2009, οι Ελληνίδες ζούσαν κατά μέσο όρο 83,3 έτη και οι άνδρες 77,5.

Η πρόοδος δεν είναι σημαντική, σε σχέση με άλλες μεσογειακές χώρες, όπως η Ιταλία και η Ισπανία, στις οποίες καταγράφεται σημαντική αύξηση του προσδόκιμου.

Αποτελεί, ωστόσο, μία ελπίδα ότι ο λαός μας δεν πλήρωσε (κυριολεκτικά) με τη ζωή του τη μείωση – ρεκόρ (25%) στο ακαθάριστο εθνικό εισόδημα και την κατάρρευση των δημόσιων δομών Υγείας.

Ενδεικτικό είναι ότι οι Ισπανίδες είχαν το 2013 προσδόκιμο επιβίωσης τα 86,1 έτη (85 έτη το 2009) και οι Ισπανοί 80,2 (78,8 έτη το 2009).

Στην Ιταλία, το προσδόκιμο επιβίωσης για τις γυναίκες είναι τα 85,2 έτη (84,3 έτη το 2009) και για τους άνδρες τα 80,3 (79,1 έτη το 2009).

Η Ελλάδα εμφανίζει (οριακά) καλύτερους δείκτες στο προσδόκιμο επιβίωσης σε σχέση με την Πορτογαλία, η οποία βρίσκεται, επίσης, σε πρόγραμμα “διάσωσης”.

Στη χώρα της Ιβηρικής, οι γυναίκες ζουν 84 έτη (82,8 το 2009) και οι άνδρες 77,6 έτη (76,5 το 2009).

</div>
</div>