Η συγκλονιστική ιστορία της Μαρίζας, μιας φοιτήτριας του Μαθηματικού Τμήματος του Πανεπιστημίου Κρήτης που ισχυρίζεται ότι μια σειρά ιατρικών λαθών είχε ως αποτέλεσμα να καθηλωθεί σε αναπηρικό καροτσάκι από τον Ιούλιο του 2011, θα ξετυλιχθεί την Παρασκευή σε δικαστήριο του Ηρακλείου, όπου θα εκδικαστεί η υπόθεση.  

Σύμφωνα με το ekriti.gr, η υπόθεση αφορά σε σημαντικές παραλείψεις των γιατρών του Βενιζέλειου Νοσοκομείου και του ΠΑΓΝΗ, οι οποίοι προχώρησαν σε λάθος διάγνωση αναφορικά με σοβαρή πάθηση της Μαρίζας Γουργολίτσα, από το Αγρίνιο, την περίοδο που εκείνη σπούδαζε στο Ηράκλειο.

Όπως εξήγησε στον ιστότοπο ο δικηγόρος της κοπέλας, Νίκος Διαλυνάς, η νεαρή ένα βράδυ του Ιουλίου του 2011, ενώ περπατούσε στην πόλη, ένιωσε δυνατό πόνο στην πλάτη και στο στήθος ενώ κατευθυνόταν στο σπίτι της. Τα χαράματα και ενώ ο πόνος δεν υποχωρούσε πήγε εσπευσμένα στο Βενιζέλειο Νοσοκομείο το οποίο εφημέρευε. 

Η πρώτη διάγνωση των γιατρών ήταν «ψύξη». Έτσι, της έδωσαν μυοχαλαρωτικό φάρμακο και την έστειλαν πίσω στο σπίτι της.  Ωστόσο οι πόνοι εξακολούθησαν το ίδιο δυνατοί και όλη την επόμενη μέρα. 

Η φοιτήτρια μεταφέρθηκε και πάλι στο Βενιζέλειο όπου της χορηγήθηκε και πάλι μυοχαλαρωτικό φάρμακο και της είπαν να πάει και πάλι σε τρεις μέρες, εφόσον δεν υποχωρήσουν τα συμπτώματα. 

Την τέταρτη ημέρα συνεχόμενων πόνων η κοπέλα πήγε και πάλι στο νοσοκομείο, αυτή τη φορά στο ΠΑΓΝΗ, με αφόρητους πόνους, όπου τελικά υπεβλήθη σε μαγνητική τομογραφία όπου και φάνηκε η πραγματική αιτία του προβλήματος. Όταν οι γιατροί διέγνωσαν κάποιας μορφής «δυσπλασία στον νωτιαίο μυελό».

Η Μαρίζα μεταφέρθηκε τότε εσπευσμένα  με αεροπλάνο στην Αθήνα, έχοντας ήδη αρχίσει να χάνει την αίσθηση από τα κάτω άκρα της. Τελικά, παρά τις προσπάθειες των γιατρών η κοπέλα έμεινε παράλυτη και είναι από τότε καθηλωμένη σε αναπηρικό καροτσάκι. Παρά την κακή οικονομική της κατάσταση, για την ασθένειά της έφτασε μέχρι και σε νοσοκομεία της Ελβετίας, όπου οι γιατροί της αποκάλυψαν πως ήταν πολύ αργά για να αναστρέψουν την παραπληγία της και πως το παιχνίδι με το χρόνο χάθηκε στο Ηράκλειο.

«Για όλα αυτά έχει σχηματιστεί μια μήνυση 300 σελίδων την οποία και θα υποβάλλουμε στην Εισαγγελία Πρωτοδικών Ηρακλείου την προσεχή Παρασκευή», είπε στο ekriti.gr ο δικηγόρος Νίκος Διαλυνάς. Όπως υπογράμμισε, η νεαρή Μαρίζα, εκτός από την προσωπική της δικαίωση, θέλει να ενημερώσει όλους τους νέους ανθρώπους για τα προειδοποιητικά σημάδια που παρουσιάζει η συγκεκριμένη ασθένεια και τις τρομερές επιπτώσεις που μπορεί να έχει η μη έγκαιρη διάγνωσή της.

Αναφορικά με το μεγάλο διάστημα που μεσολάβησε μέχρι να καταφύγει τελικά η πελάτισσα του στη δικαιοσύνη, ο κ. Διαλυνάς επεσήμανε πως η κοπέλα βρέθηκε σε πολύ δύσκολη ψυχολογική κατάσταση, ενώ χρειάστηκε να δεχτεί και συγκεκριμένη ψυχιατρική υποστήριξη για να ανταπεξέλθει στη ραγδαία αλλαγή που συνέβη στη ζωή της. 

Την Παρασκευή η κοπέλα, συνοδευόμενη από τον δικηγόρο της, θα μεταφερθεί στο Ηράκλειο αεροπορικώς από τη Θεσσαλονίκη, όπου ζει τα τελευταία χρόνια και θα μεταβεί στο δικαστικό μέγαρο για να εξιστορήσει στην εισαγγελέα Πρωτοδικών όλη την υπόθεση.

Αξίζει να σημειωθεί ότι στα δύο διασυνδεόμενα νοσοκομεία του Ηρακλείου, Βενιζέλειο και ΠΑΓΝΗ,  ξεκίνησε πρόσφατα και η πολυαναμενόμενη Ένορκη Διοικητική Εξέταση (ΕΔΕ) για την υπόθεση της μικρής Μελίνας Παρασκάκη, της οποίας ο θάνατος παραμένει μυστήριο χωρίς να έχουν ακόμα αποδοθεί ευθύνες στους υπεύθυνους.
