Τους ανθρώπους που μάχονται κατά του Έμπολα, μεταξύ αυτών γιατροί και νοσηλευτές που ρίσκαραν τη ζωή τους για να βοηθήσουν τους συνανθρώπους τους που είχαν προσβληθεί από το φονικό ιό, επέλεξε να φιλοξενήσει στο εξώφυλλό του το περιοδικό ΤΙΜΕ, ως τα «πρόσωπα της χρονιάς» για το 2014. 

Όπως αναφέρει το περιοδικό, ο Έμπολα, φτάνοντας σε πολυπληθείς περιοχές στη Λιβερία, τη Γουινέα, τη Σιέρα Λεόνε, ταξίδεψε στη Νιγηρία και το Μάλι, την Ισπανία, τη Γερμανία και τις ΗΠΑ, χτύπησε γιατρούς και νοσοκόμες σε απίστευτους αριθμούς, διαλύοντας ένα ήδη αδύναμο σύστημα παροχής υγείας.

Όποιος ήταν πρόθυμος να φροντίσει θύματα του Έμπολα διέτρεχε τον κίνδυνο να γίνει και αυτός ένα. Οργανώσεις όπως οι Γιατροί Χωρίς Σύνορα, τα μέλη της ομάδας Samaritan’s Purse και άλλοι, πολέμησαν δίπλα δίπλα με τους τοπικούς γιατρούς, τις νοσοκόμες, τους οδηγούς των ασθενοφόρων και τις ομάδες ταφής, την ώρα που οι κυβερνήσεις δεν ήταν εξοπλισμένες για να απαντήσουν και ο Παγκόσμιος Οργανισμός Υγείας ήταν σε άρνηση. 

Στο περιοδικό διατυπώνεται και η ερώτηση του τι μάθαμε από όλα αυτά που συνέβησαν, καθώς όπως σημειώνει το ΤΙΜΕ, ο Έμπολα ήταν ένα τεστ για την ικανότητα της υφηλίου να απαντά σε δυνητικές πανδημίες, και δεν πήγε καλά.

Συμπληρώνοντας την πρώτη πεντάδα με τα πρόσωπα της χρονιάς, στις επόμενες θέσεις βρίσκονται οι διαδηλωτές του Φέργκιουσον, ο πρόεδρος της Ρωσίας, Βλαντιμίρ Πούτιν, ο πρόεδρος του Ιρακινού Κουρδιστάν, Μασούντ Μπαρζανί και ο ιδρυτής της Alibaba, Τζακ Μα.
