Έφεση κατά της απόφασης του Αυτόφωρου Τριμελούς Πλημμελειοδικείου Κατερίνης που επέβαλε ποινή φυλάκισης 12 μηνών, με 3ετή αναστολή, στο διευθυντή της οφθαλμολογικής κλινικής του νοσοκομείου της πόλης, επειδή ζήτησε και έλαβε «φακελάκι» 300 ευρώ από ασθενή, άσκησε ο εισαγγελέας εφετών Θεσσαλονίκης, Δημήτρης Παπαγεωργίου. 

Ο εισαγγελικός λειτουργός φέρεται να ζητά να επιβληθεί μεγαλύτερη ποινή, θεωρώντας, ότι το πρωτόδικο δικαστήριο έσφαλε τόσο ως προς την αναγνώριση ελαφρυντικού στο γιατρό, αυτό του πρότερου έντιμου βίου, όσο κι ως προς την επιμέτρηση της ποινής. Μάλιστα, άσκησε έφεση υπέρ του νόμου, κάτι που σημαίνει ότι η υπόθεση θα επανεξεταστεί από δευτεροβάθμιο δικαστήριο και συγκεκριμένα από το Τριμελές Εφετείο Θεσσαλονίκης.

Υπενθυμίζεται ότι ο οφθαλμίατρος είχε συλληφθεί ύστερα από καταγγελία ότι ζήτησε και έλαβε «φακελάκι» για να επισπεύσει επέμβαση καταρράκτη σε 66χρονο ασθενή.
