<p>Νέα αποτελέσματα φέρνει στο φως έρευνα Βρετανών επιστημόνων, σύμφωνα με τα οποία, η νόσος Αλτσχάιμερ και η σχιζοφρένεια συνδέονται, καθώς εντοπίστηκε μια περιοχή στον εγκέφαλο, που εκφυλίζεται πρόωρα, τόσο στη μία ασθένεια όσο και στην άλλη. Το γεγονός αυτό μπορεί να συνδράμει στην έγκαιρη διάγνωση και των δύο παθήσεων μελλοντικά.</p>
<p>Αναλυτικότερα, άρθρο του επιστημονικού εντύπου Proceeding of the National Academy of Sciences αναφέρει ότι ερευνητές του Συμβουλίου Ιατρικών Ερευνών της Βρετανίας, με επικεφαλής τον καθηγητή Χιου Πέρι, μελέτησαν μέσω μαγνητικής τομογραφίας τον εγκέφαλο 484 υγιών εθελοντών ηλικίας, οκτώ έως 85 ετών για να δουν τη διαχρονική εξέλιξή του, διαπιστώνοντας  ότι οι εγκεφαλικές περιοχές που αναπτύσσονται τελευταίες κατά την εφηβεία, είναι και οι πρώτες που εμφανίζουν σημάδια εκφύλισης. Μάλιστα, οι νευρωνικές αυτές περιοχές της φαιάς ουσίας, συντονίζουν νοητικές λειτουργίες ανωτέρου επιπέδου.</p>
<p>Έπειτα, οι ερευνητές εξέτασαν απεικονίσεις εγκεφάλου ασθενών με νόσο Αλτσχάιμερ και σχιζοφρένεια, ανακαλύπτοντας ότι οι ίδιες περιοχές του εγκεφάλου υφίστανται φθορά, πράγμα που επιβεβαιώνει ότι η σχιζοφρένεια και η νόσος Αλτσχάιμερ σχετίζονται, αν και πρόκειται για διαφορετικές νόσους.</p>
<p>«Στο παρελθόν οι γιατροί είχαν ονομάσει τη σχιζοφρένεια πρόωρη άνοια. Έως τώρα δεν είχαμε ξεκάθαρες ενδείξεις ότι οι ίδιες περιοχές του εγκεφάλου μπορεί να σχετίζονται με αυτές τις δύο τόσο διαφορετικές παθήσεις. Η νέα μελέτη αποκαλύπτει μια σημαντική και έως τώρα μη αποδεδειγμένη σχέση ανάμεσα στην ανάπτυξη, στη γήρανση και στις εν λόγω παθήσεις στον εγκέφαλο», επεσήμανε ο Δρ Πέρι.</p>
<p>Ο Δρ Μάικλ Μπλούμφιλντ, από το Πανεπιστήμιο του Λονδίνου, αναφέρθηκε, επίσης, στην εν λόγω έρευνα, σχολιάζοντας τη μελλοντική συμβολή της στην έγκαιρη πρόβλεψη της εξέλιξης της νόσου της σχιζοφρένειας σε κάθε ασθενή, κάτι που συνεπάγεται καλύτερη θεραπεία και δεν είναι εφικτό έως σήμερα, με τις υπάρχουσες διαγνωστικές μεθόδους.</p>



Πηγή : eReportaz