Μείωση καταγράφεται στα περιστατικά των HIV λοιμώξεων που αφορούν στους χρήστες ενδοφλέβιων ναρκωτικών ουσιών, συγκριτικά με την προηγούμενη διετία, σύμφωνα με τα τελευταία επιδημιολογικά στοιχεία του ΚΕΕΛΠΝΟ. Σταθερός είναι και φέτος, σε σχέση με το 2014, o συνολικός αριθμός των δηλωθέντων περιστατικών.

Σύμφωνα με το σύστημα υποχρεωτικής δήλωσης των περιστατικών HIV/AIDS και των θανάτων εξαιτίας της λοίμωξης του ΚΕΕΛΠΝΟ, μέχρι και τις 31η Οκτωβρίου 2015 έχουν καταγραφεί 15.109 πειστατικά HIV λοίμωξης, με το 82,7% να αφορά άνδρες. Εξ αυτών 3.782 έχουν εμφανίσει AIDS και περίπου 7.700 υποβάλλονται σε αντιρετροϊκή θεραπεία. Από τη νόσο έχουν αποβιώσει 2.562 άτομα.

Αναφορικά με το πρώτο 10μηνο του 2015, δηλώθηκαν στο ΚΕΕΛΠΝΟ 667 νέες λοιμώξεις, εκ των οποίων οι 590 (88,5%) αφορούσαν άνδρες και οι 77 (11,5%) γυναίκες. Σύμφωνα με ανακοίνωση του ΚΕΕΛΠΝΟ «ο αριθμός των περιστατικών το 2015 είναι περίπου ίδιος με αυτόν του 2014».

Σχετικά με την HIV λοίμωξη στους χρήστες ενδοφλέβιων ναρκωτικών, συγκριτικά με τη διετία 2011-2013, το 2014 και το πρώτο 10μηνο του 2015, η πορεία των κρουσμάτων είναι πτωτική και τα περισσότερα δηλωθέντα αφορούσαν άτομα που είχαν μολυνθεί μέσω σεξουαλικής επαφής, κυρίως μεταξύ ανδρών.

Έτσι, οι δηλωθέντες οροθετικοί έως τις 31η Οκτωβρίου του 2015 ανέρχονται σε 71, οι άνδρες που είχαν σεξουαλικές επαφές με άνδρες 329 και τα ετερόφυλα άτομα σε 100.

Οι ειδικοί σημειώνουν επίσης ότι, ενώ τα μηνύματα στον συγκεκριμένο πληθυσμό είναι θετικά, δεν πρέπει να υπάρξει κανένας εφησυχασμός και είναι αναγκαία η ενίσχυση των προληπτικών παρεμβάσεων σε όλες τις ομάδες του πληθυσμού, με έμφαση στους ομοφυλόφιλους άνδρες, στους οποίους τα νέα περιστατικά HIV έχουν μεγαλύτερη συχνότητα.