Ραβασάκια για ληξιπρόθεσμες οφειλές δεκαετίας στέλνει το ΙΚΑ σε πεθαμένους, καθώς δεν υπάρχει συνεργασία μεταξύ των αρμόδιων τμημάτων του Ιδρύματος, και πιο συγκεκριμένα του Τμήματος Εσόδων που είναι υπεύθυνο για τις οφειλές με το Τμήμα Συντάξεων.

Σύμφωνα με πληροφορίες του healthreportaz, οι επιστολές στέλνονται συστημένες και επιστρέφονται στα ΕΛΤΑ, μια και οι παραλήπτες δεν βρίσκονται εν ζωή. Οι οφειλές, οι οποίες αφορούν κυρίως σε οικοδομικά έργα, επιβαρύνονται με πρόσθετα τέλη και ανάγονται σε βάθος δεκαετίας.

Το ΙΚΑ καλεί τον "ανύπαρκτο" οφειλέτη να προσέλθει για τη ρύθμιση ή την εξόφληση των οφειλών του εντός 15 ημερών από την παραλαβή της ειδοποίησης, υπογραμμίζοντας ότι σε αντίθετη περίπτωση και μετά το πέρας της ανωτέρω προθεσμίας θα υποχρεωθεί να λάβει τα προβλεπόμενα μέτρα, ήτοι κατάσχεση, πλειστηριασμοί, κατάσχεση εις χείρας τρίτων κ.λπ.