O Πανελλήνιος Σύλλογος Φυσικοθεραπευτών (ΠΣΦ) εκφράζει τη συμπαράστασή του στους φυσικοθεραπευτές και το προσωπικό του Θεσσαλικού Κέντρου Αποκατάστασης “Αρωγή”, οι οποίοι βρίσκονται σε επίσχεση εργασίας.

Το Κεντρικό Διοικητικό Συμβούλιο (Κ.Δ.Σ) του Συλλόγου στηρίζει αμέριστα το προσωπικό, το οποίο αγωνίζεται για την προάσπιση των θεμελιωδών εργασιακών του δικαιωμάτων. Οι εργαζόμενοι και οι 12 φυσικοθεραπευτές του Κέντρου δεν έχουν εισπράξει δεδουλευμένες απολαβές οκτώ μηνών, με αποτέλεσμα να βρίσκονται σε απόγνωση.

Το Κ.Δ.Σ. του ΠΣΦ υπογραμμίζει ότι η καταβολή των μηνιαίων αποδοχών είναι θεμελιώδες δικαίωμα του εργαζόμενου και υποχρέωση του εργοδότη. Η μη καταβολή της προβλεπόμενης αμοιβής ή η καταβολή ως αμοιβής χρηματικού ποσού υπολειπομένου της κανονικής ή νόμιμης ή συμφωνηθείσας αμοιβής γεννά αυτομάτως αξίωση του εργαζομένου για έγερση σχετικής αγωγής, εκδικαζομένης κατά την διαδικασία των εργατικών διαφορών.

Η μη καταβολή δεδουλευμένων παρέχει στον εργαζόμενο το δικαίωμα για επίσχεση εργασίας, σε εφαρμογή των διατάξεων 325 έως 329 του Αστικού Κώδικα. Κατά τον χρόνο της επίσχεσης, παραμένει άθικτη η υποχρέωση καταβολής του μισθού, ενώ παραμένει ενεργός και η ασφαλιστική σχέση του εργαζομένου, όπως προκύπτει από την απόφαση 697/2010 του Συμβουλίου της Επικρατείας.

Όπως αναφέρει σε ανακοίνωσή του το Κ.Δ.Σ. του ΠΣΦ, η απόφαση 1502/2010 του Αρείου Πάγου, προβλέπει πως ο εργοδότης είναι υποχρεωμένος να καταβάλλει στον εργαζόμενο τις συμφωνημένες αποδοχές και να τηρεί τους όρους που έχουν συμφωνηθεί.

Στην περίπτωση που ο μισθωτός έχει ληξιπρόθεσμη αξίωση κατά του εργοδότη για καταβολή του μισθού, δικαιούται να προχωρήσει σε επίσχεση εργασίας. Να αρνηθεί, δηλαδή, την εκπλήρωση της δικής του παροχής, απέχοντας από την εργασία του, ώσπου ο εργοδότης να εκπληρώσει την υποχρέωση που τον βαρύνει.

Το Κ.Δ.Σ. του Π.Σ.Φ. θα αγωνιστεί για την τήρηση των νομίμων δικαιωμάτων των εργαζομένων φυσικοθεραπευτών στο ΚΑΑ «Αρωγή» και θα σταθεί στο πλευρό τους σε κάθε διεκδίκηση αυτών των δικαιωμάτων τους.