<p>Χιλιάδες παιδιά στη χώρα μας εκπαιδεύονται στην πρόληψη των πνιγμών στο νερό από το Κέντρο Ελέγχου και Πρόληψης Νοσημάτων. Το πρόγραμμα υλοποιείται από το <strong>ΚΕΕΛΠΝΟ</strong>, με σκοπό την προάσπιση της<strong> δημόσιας υγείας</strong> από ατυχήματα, σε συνεργασία με την <strong>ΕΟΥΔΑ</strong>, το Υπουργείο Άμυνας, το Hall of Fame και την Πριγκίπισσα του Μονακό.</p>
<p>Φέτος έχουν ήδη εκπαιδευτεί χιλιάδες παιδιά κατά τη διάρκεια του καλοκαιριού σε κατασκηνώσεις και θερινά θέρετρα, στα πλαίσια του πρόγραμματος «<strong>Πνιγμός</strong>: Πρόληψη, Διάσωση, Φροντίδα». Σημειώνεται ότι βάση του Εθνικού Σχεδίου για τα <strong>Ατυχήματα, το ΚΕΕΛΠΝΟ έχει ως αποστολή του την προστασία της δημόσιας υγείας</strong> από ατυχήματα στο νερό. Σύμμαχοι του Κέντρου σε αυτή την προσπάθεια είναι οι οργανισμοί Princess Charlene of Monaco Foundation,<strong> Υπουργείο Εθνικής Άμυνας</strong>, International Swimming Hall of Fame, και η <strong>Ελληνική Ομοσπονδία Υποβρύχιας Δραστηριότητας</strong>. Εισηγητής του προγράμματος είναι ο Δρ. Στάθης Αβραμίδης που έχει βραβευτεί 4 φορές για την παγκόσμια προσφορά του στη ναυαγοσωστική από το International Swimming Hall of Fame και το Royal Life Saving Society Commonwealth (τελεί υπό την αιγίδα της Βασίλισσας Ελισάβετ).</p>
<p>Η διδασκαλία περιλαμβάνει ασφάλεια, διάσωση, επιβίωση σε ναυάγιο και αθλητική ναυαγοσωστική. Χάρη στη γενναιόδωρη βοήθεια της Πριγκίπισσας<strong> H.S.H. Charlene</strong>, στο θεωρητικό μέρος που πραγματοποιείται με χρήση οπτικοακουστικών μέσων, προστέθηκε η πρακτική εξάσκηση με εξοπλισμό για διασώσεις και ναυάγια.</p>
<p>«Το ΚΕΕΛΠΝΟ πρωτοστατεί στην προάσπιση της δημόσιας υγείας από ατυχήματα στο νερό, αυτή την φορά με την υποστήριξη σημαντικών οργανισμών» δήλωσε ο διευθυντής του ΚΕΕΛΠΝΟ <strong>Δρ. Θεόδωρος Παπαδημητρίου.</strong> Από την πλευρά της η πριγκίπισσα H.S.H. Charlene του Monaco (Ιδρύτρια Princess Charlene of Monaco Foundation), ανέφερε χαρακτηριστικά : «Έχουμε ακούσει φριχτές ιστορίες παιδιών που πνίγηκαν. <strong>Διδάσκοντας κολύμβηση και ασφάλεια στο νερό, συμβάλλουμε ώστε να αποτραπούν</strong>». Οπως επισήμανε ο υπουργός Εθνικής Αμυνας Δημήτρης Αβραμόπουλος, «προϋπόθεση για την ευημερία και την πρόοδο των πολιτών, είναι η ασφάλεια την οποία επιδιώκουμε με το πρόγραμμα πρόληψης ατυχημάτων στο νερό». Ο Bruce Wigo, πρόεδρος του International Swimming Hall of Fame, υπογράμμισε πως : «<strong>Η ασφάλεια στο νερό, είναι σκοπός του Hall of Fame. Στηρίζουμε το πρόγραμμα στην Ελλάδα</strong>, που θα συμβάλλει στην εκπαίδευση χιλιάδων παιδιών». Τέλος ο Δρ. Στάθης Αβραμίδης, (Διευθυντής Αθλητικής Ναυαγοσωστικής στην Ελληνική Ομοσπονδία Υποβρύχιας Δραστηριότητας), πρόσθεσε: «Το σώμα μας και η Γη είναι κυρίως νερό. Το στοιχείο που μας δίνει ζωή, μπορεί να μας την αφαιρέσει. Προστατεύουμε τον εαυτό μας και τους άλλους».</p>
<p><span style="color: #ff0000;"><strong>«Έλληνα Προφυλάξου» από τον Πνιγμό</strong></span></p>
<p>Το ΚΕΕΛΠΝΟ, στα πλαίσια του προληπτικού του ρόλου για την προστασία της δημόσιας υγείας από ατυχήματα στο νερό, δημιούργησε το βίντεο «Έλληνα Προφυλάξου». Πρωταγωνιστούν ο δυό φορές παγκοσμίως βραβευμένος από το Hall of Fame, Δρ. Στάθης Αβραμίδης,<strong> ο Πρόεδρος του International Swimming Hall of Fame</strong>, Bruce Wigo, και ο Ευστάθιος Παπαδόπουλος υποδυόμενος ένα 10χρονο παιδί που πνίγηκε σε μια ερημική παραλία, επειδή απομακρύνθηκε από την ακτή φαγωμένος και χωρίς να γνωρίζει κολύμπι. Με σκηνοθεσία Αβραμίδη και μοντάζ Σταμάτη Τριπόδη,<strong> το βίντεο περνάει το μήνυμα εκμάθησης της αθλητικής ναυαγοσωστικής</strong>, ως μέσου προστασίας από ατυχήματα στο νερό. Το μήνυμα τελεί υπό την αιγίδα των οργανισμών: Ελληνική Ομοσπονδία Υποβρύχιας Δραστηριότητας, Σύλλογος Εξαιρετικά Διακριθέντων Αθλητών, International Awards Giuseppe Sciacca, Fondazione Guiseppe Sciacca, International Swimming Hall of Fame.</p>
<p>&nbsp;</p>


 Πηγή : <a href="http://www.e-reportaz.gr/%cf%80%cf%81%cf%8c%ce%b3%cf%81%ce%b1%ce%bc%ce%bc%ce%b1-%cf%80%cf%81%cf%8c%ce%bb%ce%b7%cf%88%ce%b7%cf%82-%cf%80%ce%bd%ce%b9%ce%b3%ce%bc%cf%8e%ce%bd-%ce%b3%ce%b9%ce%b1-%cf%87%ce%b9%ce%bb%ce%b9%ce%ac/">e-reportaz.gr</a>