Δεκαπενθήμερο δωρεάν προληπτικών ιατρικών εξετάσεων για ανασφάλιστους, άπορους και πολύτεκνους αρχίζει σήμερα στις κτιριακές εγκαταστάσεις του Κέντρου Πολιτισμού του δήμου Θεσσαλονίκης, στην Πλατεία Μικρασιατικού και Θρακικού Πολιτισμού, στην Τούμπα.

Οι δωρεάν προληπτικές εξετάσεις θα γίνονται από 23 Noεμβρίου - 7 Δεκεμβρίου, καθημερινά, κατά τις ώρες 09:00 – 13:00 και 17:00 – 21:00 και αφορούν σε 20 ειδικότητες ιατρικής, ενώ για τα βαρύτερα και επείγοντα περιστατικά που θα διαγνωσθούν υπάρχει η δυνατότητα και για περαιτέρω εξετάσεις εντελώς δωρεάν.

Για ραντεβού με τους γιατρούς, οι ενδιαφερόμενοι μπορούν να απευθύνονται καθημερινά στην Στέγη Πολιτισμού και Κοινωνικής Συμπαράστασης «Ο Αριστοτέλης», στα τηλέφωνα 2310- 914088 ή 6977621803 και 6979670873 ή στη Δ' Δημοτική Κοινότητα του Δήμου Θεσσαλονίκης στα τηλέφωνα 2313- 318517, 18 και 45.

<strong>Οι εξετάσεις που μπορούν να κάνουν οι ενδιαφερόμενοι είναι:</strong>
- καρδιολογικές (ηλεκτροκαρδιογράφημα, ακρόαση καρδιάς και πνευμόνων, αρτηριακή πίεση),
- ογκολογικές (παθήσεις μαστού, παθήσεις στομάχου και παχέος εντέρου, μελανώματα δέρματος),
- διαβητολογικές (μέτρηση σακχάρου, διατροφική - συμβουλευτική για απώλεια βάρους),
- ορθοπαιδικές (οστεοπόρωση, πλατυποδία, βλαισοποδία),
- οδοντιατρικές (εξέταση οδόντων, ούλων, στοματικής κοιλότητας),
- ουρολογικές (προστάτης, ακράτεια ούρων),
- πλαστικής χειρουργικής (καλοήθεις και κακοήθεις όγκοι του δέρματος, εγκαύματα - βλάβες),
- οφθαλμολογικές εξετάσεις (μυωπία, πρεσβυωπία),
- ακουολογικές (έλεγχος ακοής),
- γαστρεντερολογικές (γενικός προληπτικός έλεγχος),
- ωτορινολαρυγγικές,
- γυναικολογικές εξετάσεις,
- αγγειολογικές,
- παιδιατρικές,
- μικροβιολογικές (σάκχαρο, χοληστερόλη, τριγλυκερίδια),
- εξετάσεις για νόσοΑλτσχάιμερ και κατάθλιψη,
- ψυχολογικές,
- παθολογικές,
- ιατρικής αισθητικής και
- συμβουλευτική βάσει ευρημάτων.

Το δεκαπενθήμερο δωρεάν προληπτικών εξετάσεων πραγματοποιείται στο πλαίσιο του προγράμματος αλληλεγγύης της Στέγης Πολιτισμού και Κοινωνικής Συμπαράστασης  «Ο Αριστοτέλης» Θεσσαλονίκης, τελεί υπό την αιγίδα της Ιεράς Μητροπόλεως Θεσσαλονίκης, της Περιφέρειας Κεντρικής Μακεδονίας, της Διεύθυνσης Κοινωνικής Πολιτικής και Αλληλεγγύης του Δήμου Θεσσαλονίκης και την υποστήριξη του Ελληνικού Ερυθρού Σταυρού/ Παράρτημα Θεσσαλονίκης, της ΔΕΘ HELEXPO, του Ιατρικού Διαβαλκανικού Θεσσαλονίκης και του Ελληνικού Κέντρου Επικοινωνίας.

«Εξαιτίας της συνεχιζόμενης δύσκολης οικονομικής περιόδου που διανύουμε, πολλοί συνάνθρωποί μας αντιμετωπίζουν όχι μόνον πολύ σοβαρά προβλήματα επιβίωσης, αλλά επιπρόσθετα και πολύ σοβαρά προβλήματα υγείας. Άλλοι γιατί έχασαν τη δουλειά τους και είναι ανασφάλιστοι, άλλοι γιατί είναι πολύτεκνοι και δεν τα καταφέρνουν επαρκώς και άλλοι γιατί είναι μακροχρόνια άνεργοι. Την πρωτοβουλία μας, που σκοπό έχει να προσφέρει ανακούφιση στους συμπολίτες μας που έχουν την ανάγκη στήριξης και συμπαράστασης, ειδικά σε αυτόν τον ευαίσθητο τομέα της υγείας, στηρίζουν ανιδιοτελώς και αφιλοκερδώς για μια ακόμη χρονιά, κορυφαίοι ιατροί και επιστήμονες, μεγάλες νοσηλευτικές μονάδες και όλοι ανεξαιρέτως οι φορείς της πόλης μας, αποδεικνύοντας για μια ακόμη φορά ότι όλοι μαζί μπορούμε να συμβάλλουμε στην ανακούφιση αυτών των συμπολιτών μας» αναφέρει ο πρόεδρος της Στέγης Πολιτισμού και Κοινωνικής Συμπαράστασης «Ο Αριστοτέλης» Θεόδωρος Ασπασίδης.

Η επίσημη έναρξη του προγράμματος αλληλεγγύης «Δωρεάν προληπτικές Ιατρικές Εξετάσεις» για άπορους, ανέργους, πολύτεκνους και ανασφάλιστους, θα πραγματοποιηθεί, σήμερα, στις 19.00 παρουσία του Μητροπολίτη Θεσσαλονίκης του δημάρχου Θεσσαλονίκης Γιάννη Μπουτάρη, εκπροσώπων της Περιφέρειας Κεντρικής Μακεδονίας και άλλων φορέων.

Την εναρκτήρια εκδήλωση θα πλαισιώσουν με την εμφάνισή τους, η Μικτή Χορωδία και το Παραδοσιακό Χορευτικό της Στέγης Πολιτισμού «Ο Αριστοτέλης» και η είσοδος για το κοινό είναι ελεύθερη.