<p>Επανάσταση στο χώρο της ιατρικής επιστήμης φέρνει ανακάλυψη Γάλλων επιστημόνων, η οποία μας οδηγεί ένα βήμα πιο κοντά στη θεραπεία του AIDS. Σύμφωνα με έρευνα που δημοσιεύτηκε στο περιοδικό Clinical Microbiology and Infection, οι επιστήμονες κατάφεραν να ανακαλύψουν το γενετικό μηχανισμό, εξαιτίας του οποίου δύο άνδρες που ήταν μολυσμένοι από τον HIV «μπορεί να βίωσαν μία ενδογενή θεραπεία».</p>
<p>Όπως αναφέρει το Γαλλικό Πρακτορείο Ειδήσεων, και οι δύο άνδρες είχαν μολυνθεί από τον HIV, ο ένας μάλιστα πριν 30 χρόνια, ωστόσο δεν είχαν αναπτύξει συμπτώματα του AIDS.</p>
<p>«Ο ιός που προκαλεί το AIDS είχε παραμείνει στο ανοσοποιητικό τους σύστημα, αλλά δεν είχε ενεργοποιηθεί, επειδή ο γενετικός του κώδικας άλλαξε», εξήγησαν σχετικά οι επιστήμονες. Η αλλαγή αυτή φαίνεται να συνδέεται με την αυξημένη δραστηριότητα ενός κοινού ενζύμου που ονομάζεται APOBEC. «Η διαφαινόμενη στιγμιαία θεραπεία δημιουργεί μία ενδιαφέρουσα οδό έρευνας για τους μηχανισμούς των φαρμάκων», δήλωσαν σχετικά οι επιστήμονες. </p>
<p>Για να γίνουν καλύτερα κατανοητά τα παραπάνω, πρέπει να εξηγήσουμε πως ένα μικρό κομμάτι ανθρώπων, λιγότεροι από το 1% αυτών που έχουν μολυνθεί, μπορούν να «φρενάρουν» την αναπαραγωγή του ιού και να τον κρατήσουν σε επίπεδα που δεν μπορούν να ανιχνευθούν κλινικά. Αυτοί οι άνθρωποι είναι γνωστοί ως «elite controllers», και ο μηχανισμός που τους βοηθά να κρατούν τον ιό περιορισμένο, παρέμενε μυστήριο. </p>
<p>Μελετώντας τις περιπτώσεις των δύο ανδρών που είχαν μολυνθεί από τον ιό, οι επιστήμονες σημειώνουν: «Τα ευρήματα αυτά δείχνουν πως χωρίς θεραπευτικές στρατηγικές και μετά από εκατομμύρια θανάτους από τον ιό, είναι πιθανό μερικοί άνθρωποι να έχουν καταφέρει να εξουδετερώσουν τον ιό HIV και να διαβιβάσουν αυτό το πλεονέκτημα στους απογόνους τους».</p>



Πηγή : eReportaz