Το Ολυμπιακό Ποδηλατοδρόμιο της Αθήνας, που εκτείνεται σε έκταση 40 στρεμμάτων δίπλα από το ΟΑΚΑ, εξετάζει η κυβέρνηση για την κατασκευή και τη διαμόρφωση μόνιμου χώρου στέγασης προσφύγων.

Το γερμανικό περιοδικό Spiegel σε δημοσίευμά του έχει αφήσει να εννοηθεί ότι ένα κέντρο προσφύγων θα δημιουργηθεί σε πρώην αθλητική εγκατάσταση που χρησιμοποιήθηκε στην διάρκεια των Ολυμπιακών Αγώνων της Αθήνας το 2004.

Στο μεταξύ, <strong>η κυβέρνηση θα προχωρήσει στην ενοικίαση σπιτιών ιδιωτών στα οποία θα φιλοξενηθούν 20.000 πρόσφυγες</strong> έως ότου ληφθούν οι οριστικές αποφάσεις για τη μετεγκατάστασή τους, όπως αναφέρει το <strong>Έθνος.</strong>

Το σχέδιο για να μείνουν οι πρόσφυγες σε σπίτια ιδιωτών που έχουν μείνει ξενοίκιαστα <strong>θα χρηματοδοτηθεί από πρόγραμμα του ΟΗΕ</strong>.

Τα σπίτια αυτά θα είναι διασκορπισμένα σε όλη την επικράτεια και η διαμονή των προσφύγων θα είναι προσωρινή, με διάρκεια παραμονής τους δύο ή τρεις μήνες, μέχρι να ξεκαθαρίσει οριστικά σε ποια χώρα θα μείνουν.

Προτεραιότητα θα δοθεί σε οικογένειες και σε όσους υπάγονται στο νομικό καθεστώς του πρόσφυγα. Σύμφωνα με πληροφορίες, για την επιδότηση του ενοικίου θα διατίθενται τρία ευρώ ανά άτομο την ημέρα.

Το πρωί στο λιμάνι του Πειραιά έφτασαν 1.554 πρόσφυγες με το πλοίο Blue Star 1. Από αυτούς οι 1.383 είχαν επιβιβαστεί στη Μυτιλήνη και οι υπόλοιποι 171 στη Χίο.