Η αστυνομία στο Κόνκορντ της Μασαχουσέτης βρήκε έναν τρόπο να έρθει πιο κοντά στους πολίτες. Δεν θα μοιράζει κλήσεις μόνο για οδικές παραβάσεις, αλλά και «κλήσεις» στους νομοταγείς.

Σύμφωνα με την απόφαση, μέσα στο επόμενο διάστημα θα επιδοθούν σταδιακά περίπου 200 «κλήσεις» για καλή οδική συμπεριφορά.

Δεδομένου, δε, ότι οι κλήσεις για παράνομο παρκάρισμα ή άλλες παραβάσεις του Κώδικα Οδικής Κυκλοφορίας αποδεικνύονται «αλμυρές», η αστυνομία του Κόνκορντ αποφάσισε οι κλήσεις για οδηγούς και πεζούς που ακολουθούν τον ΚΟΚ να είναι... «γλυκές».

Έτσι, όποιος λάβει «κλήση» για καλή οδική συμπεριφορά, αντί στο δικαστήριο, θα οδηγηθεί στο... παγωτατζίδικο, που φέρει τη χαρακτηριστική επωνυμία: «Λόγοι για να είμαστε Χαρούμενοι».

Εκεί, η καλή του συμπεριφορά θα επιβραβευθεί με δύο μπάλες από το αγαπημένο του παγωτό!