Ο <strong>αυτισμός</strong> αποτελεί την τελευταία προκατάληψη που ως κοινωνία θα πρέπει να ξεπεράσουμε.Πολλές φορές μπορεί να φοβούμαστε αυτό που αποκλίνει από το «φυσιολογικό» ή από τον «κανόνα», με αποτέλεσμα να θεωρούμε όσους είναι διαφορετικοί κατώτερους από τους εαυτούς μας.

Ο <strong>αυτισμός</strong> έχει χαρακτηριστεί ως <strong>αναπηρία</strong> μέσα από πλήθος ερευνών και θεωριών. Οι επικρατούσες θεωρίες δεν αναφέρουν τα θετικά των <strong>αυτιστικών</strong> και συνήθως παρουσιάζουν μια καταδικαστική εικόνα του<strong> αυτισμού</strong>. Λέξεις όπως ασθένεια, αναπηρία, διαταραχή, εμμονικός, κτλ έχουν χρησιμοποιηθεί συχνά για να περιγράψουν τον <strong>αυτισμό</strong>.

Μια πρόσφατη γενετική μελέτη, στην οποία συμμετείχαν ταυτόσημα και μη ταυτόσημα δίδυμα, διαπίστωσε ότι το 56-95% των παρατηρούμενων χαρακτηριστικών είναι γενετικής προέλευσης κι ότι ο <strong>αυτισμός</strong> οφείλει την ύπαρξή του σε γενετικές διαφορές, γνωστές ως πολυμορφισμοί. Τα είδη διαφοροποιούνται μέσω γενετικών αλλαγών συνέχεια. Όταν αυτές οι αλλαγές είναι θετικές περνούν στην επόμενη γενιά. Ο <strong>αυτισμός</strong> είναι ένα παράδειγμα της φυσικής διακύμανσης. Οι τρέχουσες εκτιμήσεις είναι ότι 1 στα 100 άτομα βρίσκονται στο φάσμα του αυτισμού. Αν ο <strong>αυτισμός</strong> είναι μια ασθένεια λοιπόν, γιατί οι αυτιστικές παραλλαγές των γονιδίων περνούν στις επόμενες γενιές;

Οι ιατρικές «θεραπευτικές» προσεγγίσεις, η προγεννητική εξέταση και η φαρμακευτική αντιμετώπιση στηρίζονται στο κέρδος της φαρμακευτικής βιομηχανίας. Τα προγράμματα αυτά εγείρουν πολλά ερωτήματα, κυρίως επειδή πολλοί <strong>αυτιστικοί ενήλικες</strong> επιδιώκουν το δικαίωμα να αντιμετωπίζονται ως ισότιμα μέλη της κοινωνίας, απορρίπτοντας την ιδέα της <strong>αναπηρίας</strong>. Η φαρμακευτική βιομηχανία έχει έννομο συμφέρον να διαιωνίζει το ιατρικό μοντέλο και να παρουσιάζει τον<strong> αυτισμό ως ασθένεια</strong>.

Ένας συχνός μύθος για τον <strong>αυτισμό</strong> είναι ότι είναι άρρηκτα συνδεδεμένος με τη <strong>νοητική αναπηρία</strong>. «<em>Αυτισμός και νοητική αναπηρία συχνά εμφανίζονται μαζί σε κλινικό περιβάλλον, και αυτό έχει κάνει πολλούς ερευνητές να πιστεύουν ότι έχουν τις ίδιες γενετικές αιτίες. Η έρευνά μας προκαλεί αυτήν την υπόθεση</em>» λέει η <strong>Dr Rosa Hoekstra</strong>, λέκτορας στο Open University, η οποία σε μία πρόσφατη μελέτη διαπίστωσε ότι τα <strong>γονίδια για τον αυτισμό</strong> είναι διαφορετικά από εκείνα των <strong>μαθησιακών δυσκολιών</strong>. Τα <strong>αυτιστικά άτομα</strong> εμφανίζουν ένα μεγάλος εύρος νοητικής ικανότητας, ως και την υψηλή νοημοσύνη.

<strong>Τα αυτιστικά άτομα</strong> διαφέρουν γενετικά και νευρολογικά. Είναι άτομα με σκέψεις, συναισθήματα, προτερήματα, αδυναμίες και με διαφορετικό στυλ μάθησης και επικοινωνίας. Ο <strong>αυτισμός</strong> είναι ένα παρακλάδι ενός μεγάλου γενετικού δέντρου.

<strong>Φώτης Παπαναστασίου</strong>

Ειδικός Παιδαγωγός

MSc Σχολική Ψυχολογία

<a href="http://eidikospaidagogos.gr/">www.eidikospaidagogos.gr</a>