Ο Ιατρικός Σύλλογος Αθηνών πληροφορήθηκε την πρόταση του ΕΟΠΥΥ για ανακοστολόγηση των ιατρικών πράξεων και εξετάσεων, που ουσιαστικά σημαίνει υποκοστολόγηση, και που οδηγεί σε οικονομική ασφυξία και καταστροφή των Ελευθεροεπαγγελματιών ιατρών, εργαστηρίων και μικρών πολυϊατρείων, και καταγγέλει τις μεθοδεύσεις αυτές.

Ο ΙΣΑ ως θεσμικός παράγων της Ιατρικής κοινότητας έχει δημιουργήσει επιτροπές που μεταξύ των αρμοδιοτήτων τους είναι και προτάσεις για την λειτουργία του ΕΟΠΥΥ, των Ελευθεροεπαγγελματιών ιατρών και των εργαστηρίων-πολυϊατρείων. Στα πλαίσια αυτά με γνώμονα την διαφύλαξη των δικαιωμάτων των μελών μας αλλά και της Δημόσιας Υγείας και σε συνεργασία με τον ΠΙΣ και τους επισήμους επαγγελματικούς φορείς των ιατρών, θα κάνουμε τις κατάλληλες προτάσεις προς όφελος Ιατρών και ασθενών, χωρίς προειλημμένες αποφάσεις και προσχηματικούς διαλόγους, υπενθυμίζοντας προς όλες τις κατευθύνσεις τις πάγιες θέσεις μας για αύξηση της χρηματοδότησης του ΕΟΠΥΥ, ελεύθερη επιλογή ιατρού κατά πράξη και περίπτωση, διαφύλαξη του δικαιώματος συνταγογράφησης του πιστοποιημένου ιατρού και συλλογικές συμβάσεις από τους Ιατρικούς συλλόγους υπό την αιγίδα του ΠΙΣ.