Ο αυξημένος ρυθμός εμφάνισης της παιδικής παχυσαρκίας στην Ελλάδα αποτελεί γεγονός. Δημοσιεύματα των τελευταίων ετών έχουν κατατάξει τα ελληνόπουλα στις υψηλές θέσεις εμφάνισης της παχυσαρκίας παγκοσμίως. Αυτός είναι και ένας από τους λόγους που τρόφιμα με λίγες θερμίδες ή περιορισμένα λιπαρά έχουν κατακλύσει τα ράφια των σούπερ μάρκετ. Το γεγονός αυτό έχει ελαφρώς αποπροσανατολίσει τόσο τα παιδιά και τους εφήβους, όσο και τους γονείς.
Η λύση στο πρόβλημα της παχυσαρκίας όπως τονίζει ο κ. Γιάννης Χρύσου  Κλινικός Διαιτολόγος – Διατροφολόγος δεν είναι απλά ο περιορισμός των θερμίδων αλλά η υιοθέτηση πιο υγιεινών διατροφικών συνηθειών οικογενειακώς. Ακόμα και όταν η συζήτηση φτάνει στο θέμα των λιπαρών, η απάντηση δεν πρέπει να περιορίζεται απλά στον περιορισμό τους αλλά να εστιάζει στη σωστή επιλογή τους. Ο περιορισμός αφορά στην πρόσληψη των ζωικών λιπαρών, ενώ τα μονοακόρεστα και πολυακόρεστα λιπαρά θεωρούνται απαραίτητα για τη σωστή σωματική αλλά και εγκεφαλική ανάπτυξη.
Η σωστή επιλογή τροφίμων είναι μονόδρομος αλλά δεν πρέπει να επιλέγονται απλώς τρόφιμα διαίτης, πρέπει να προτιμώνται περισσότερο πρωτογενή τρόφιμα με αποδεδειγμένη διατροφική αξία όπως είναι τα φρούτα και τα λαχανικά, τα ολικής άλεσης δημητριακά, τα όσπρια και για λιπαρές ύλες το ελαιόλαδο και το ταχίνι.
Τα φρούτα και τα λαχανικά μπορούν να συμβάλλουν τα μέγιστα στην επαρκή πρόσληψη βιταμινών και φυτικών ινών, τα δημητριακά και τα προϊόντα τους στην κάλυψη των αναγκών σε ενέργεια, τα άλιπα ζωικά προϊόντα σε πρωτεΐνη και ανόργανα συστατικά και το ελαιόλαδο, σε ελεγχόμενη ποσότητα, στην κάλυψη των αναγκών σε μονοακόρεστα λιπαρά οξέα.
Το ταχίνι, αν και υπήρχε στην διατροφή για δεκαετίες, τα τελευταία χρόνια είχε ελαφρώς παραγκωνιστεί από το καθημερινό διαιτολόγιο. Μελέτη, όμως, από το τμήμα Χημείας του Αριστοτέλειου Πανεπιστημίου Θεσσαλονίκης απέδειξε ότι το ταχίνι περιέχει σημαντικές ποσότητες λιγνανών και φαινολικών ενώσεων, ουσιών με έντονη αντιοξειδωτική δράση. Επίσης, η μελέτη αυτή έδειξε ότι η πρωτεΐνη που περιέχει σε συνδυασμό με τα αντιοξειδωτικά, έχει σαν αποτέλεσμα το ταχίνι να παρουσιάζει αντιβακτηριακή δράση έναντι παθογόνων μικροοργανισμών που ευθύνονται για ορισμένες αλλεργικές εκδηλώσεις. Τέλος, το σημαντικότερο, ίσως, εύρημα της μελέτης είναι η υψηλή περιεκτικότητα του ταχινιού σε πολυακόρεστα λιπαρά οξέα, τα οποία είναι απαραίτητα, αφού δεν μπορούν να συντεθούν από τον ανθρώπινο οργανισμό και φαίνεται να λείπουν από την καθημερινή διατροφή. Η επάρκεια στα απαραίτητα λιπαρά οξέα εξυπηρετεί τον καλύτερο έλεγχο των επιπέδων λιπιδίων στο αίμα, συμβάλλοντας έτσι στην προστασία από καρδιαγγειακές νόσους και φυσικά, στην καλύτερη εγκεφαλική λειτουργία.
Η λύση, λοιπόν, στο πρόβλημα της παχυσαρκίας είναι η σωστή επιλογή τροφίμων και η υιοθέτηση υγιεινών διατροφικών συνηθειών σε καθημερινή βάση. Ξεκινήστε οργανώνοντας σωστά την ημερήσια διατροφή της οικογένειάς σας με τακτικά γεύματα. Προσπαθήστε να έχετε ποικιλία και να ελέγχετε την ποσότητα των γευμάτων και φυσικά, να ξεκινάτε την ημέρα των παιδιών με ένα καλό πρωινό – ένα πρωινό γεύμα με ένα φυσικό χυμό φρούτων ή γάλα και ψωμί με ταχίνι θα προσφέρει όλα τα θρεπτικά συστατικά και την ενέργεια που χρειάζεται ο οργανισμός, για να ξεκινήσει δυναμικά η μέρα.