Πρόκειται για επικίνδυνη αλλεργική αντίδραση. Το αλλεργικό σοκ εμφανίζεται σε ευαίσθητα άτομα μετά τη χορήγηση του αλλεργιογόνου, συνήθως με ένεση και σπανιότερα μετά από εισπνοή - κατάποση.

Το αλλεργικό σοκ εκδηλώνεται με συμπτώματα όπως αναπνευστική δυσχέρεια, βήχα, βράχνιασμα, δερματικά εξανθήματα ακολουθούμενων συχνά από αγγειακή κατάρρευση.

Οίδημα λάρυγγα, βρογχόσπασμος, πτώση πίεσης, ταχυκαρδία είναι κλινικά σημεία κατά την ιατρική εξέταση. Οι παθολογικές αυτές εκδηλώσεις μπορεί να οδηγήσουν ταχέως, εντός λεπτών ή ωρών στον θάνατο.

Οι παράγοντες που μπορεί να προκαλέσουν επικίνδυνες αλλεργικές αντιδράσεις περιλαμβάνουν ουσίες όπως η γύρη, το τρίχωμα ζώων, τα ακάρεα, ορισμένες τροφές, ορμόνες (π.χ. ινσουλίνη, αγγειοπιεσίνη, παραθορμόνη), ένζυμα (π.χ. θρυψίνη, χυμοθρυψίνη), αντιοροί (π.χ. αντιλεμφοκυτταρική γ σφαιρίνη), πρωτεΐνες σχετικές με το επάγγελμα (π.χ. latex), δηλητήρια από υμενόπτερα (π.χ. μέλισσες σφήκες), πολυσακχαρίτες (π.χ. ορισμένα συντηρητικά εμβολίων), φάρμακα (π.χ.πενικιλίνη), βιταμίνες (π.χ. φυλλικό οξύ), ουσίες χρησιμοποιούμενες για διαγνωστικούς σκοπούς (πχ. ορισμένα σκιαγραφικά), χημικές ουσίες (πχ αιθυλενοξείδιο).

Η θεραπεία περιλαμβάνει την άμεση χορήγηση ειδικής ενέσιμης θεραπείας, ενδοφλέβιου καθετήρα, χορήγηση οξυγόνου. Μέτρα πρόληψης του αλλεργικού σοκ:
<ul>
	<li>Απαγορεύεται η χρήση αρωμάτων, αρωματικών γαλακτωμάτων σώματος ή αντιηλιακών που μπορεί να προσελκύσουν τα υμενόπτερα κατά τις εκδρομές στην ύπαιθρο. Δεν πρέπει να εκτίθενται τα τρόφιμα στον αέρα (αποτελούν πόλο έλξης για έντομα όπως σφήκες κ.λπ.).</li>
	<li>Μην λαμβάνετε φάρμακα χωρίς ιατρική συνταγή και μην αμελείτε να αναφέρετε τυχόν αλλεργίες σας κατά τη λήψη του ιατρικού ιστορικού.</li>
	<li>Εάν έχετε γνωστές αλλεργίες, να αποφεύγετε τις ουσίες που σας προκαλούν συμπτώματα. Τα υπερευαίσθητα άτομα πρέπει να έχουν μαζί τους φάρμακα αμέσου ανάγκης. Σε ορισμένες περιπτώσεις απαιτείται η εφαρμογή προληπτικής ανοσοθεραπείας.</li>
</ul>
Πηγή: iatronet