Το νέο νοσοκομείο Σαντορίνης είναι σε πλήρη ετοιμότητα για την έναρξη λειτουργίας του, όπως ανακοίνωσε από το νησί όπου πραγματοποιεί επίσκεψη εργασίας ο γενικός γραμματέας Δημόσιας Υγείας, Γιάννης Μπασκόζος.

Ο κ. Μπασκόζος είχε διαδοχικές συναντήσεις, χθες, με τον εκπρόσωπο του μητροπολίτη Θήρας πατέρα Νικόλαο Σιγάλα και το δήμαρχο Νικόλαο Ζώργο. Και στις δύο συναντήσεις ο κ. Μπασκόζος μετέφερε τη δέσμευση της κυβέρνησης για την άμεση έναρξη λειτουργίας του γενικού νοσοκομείου Σαντορίνης, με δημόσιο χαρακτήρα.

Κατά τη διάρκεια της συζήτησης με τον δήμαρχο Θήρας συμφωνήθηκε, η συνεργασία της δημοτικής αρχής για διασφάλιση πρόσθετης χρηματοδότησης, πέρα από την κρατικά εγγυημένη για το Νοσοκομείο της Σαντορίνης.