Τουλάχιστον δέκα παιδιά από το Πακιστάν, που υποβάλλονταν σε μεταγγίσεις αίματος, βρέθηκαν θετικά στον ιό HIV. 

Σύμφωνα με την καθηγήτρια Γιασμίν Ρασίντ, γενική γραμματέα της Συνομοσπονδίας Συλλόγων για τους Πάσχοντες από Μεσογειακή Αναιμία του Πακιστάν, τα παιδιά, ηλικίας 5- 16 ετών, υποβάλλονταν συχνά σε μεταγγίσεις αίματος στο πλαίσιο της θεραπείας για μεσογειακή αναιμία.

«Τα παιδιά αυτά χρειάζονται απεγνωσμένα αίμα, πηγαίνουν σε πολλά κέντρα για να τους γίνονται μεταγγίσεις. Είναι επομένως δύσκολο να γνωρίζουμε πιο ιατρικό κέντρο ευθύνεται», πρόσθεσε η Ρασίντ.

«Αν και η νομοθεσία ορίζει ότι το αίμα που πρόκειται να χρησιμοποιηθεί για μεταγγίσεις πρέπει να εξετάζεται για το ενδεχόμενο να είναι μολυσμένο, η επιβολή του νόμου είναι χαλαρή», είπε ο Τζαβέντ Άκραμ, αντιπρόεδρος του Ινστιτούτου Ιατρικών Επιστημών του Πακιστάν, και συμπλήρωσε: «Οι περισσότεροι από τους επαγγελματίες δωρητές αίματος είναι χρήστες ναρκωτικών ουσιών. Νομίζω ότι τα κρούσματα αυτά ενδεχομένως αποτελούν την κορυφή του παγόβουνου. Πρόκειται για σκάνδαλο».

«Άνθρωποι δίνουν μάχη εναντίον μιας ανίατης ασθένειας και εσείς τους μολύνετε με μια άλλη ανίατη ασθένεια. Οι υπεύθυνοι αυτής της μόλυνσης πρέπει να τιμωρηθούν και να τους επιβληθούν αυστηρές ποινές», κατέληξε ο Άκραμ.

«Είναι σοκαριστικό. Ζήτησα να συνταχθεί μία έκθεση για αυτό το περιστατικό», δήλωσε από την πλευρά της η Σάιρα Αφζάλ Ταράρ, η υπουργός Υγείας της ομοσπονδιακής κυβέρνησης του Πακιστάν.
