<p>Στην τοποθέτηση θερμικών καμερών στο αεροδρόμιο «Ελ. Βενιζέλος» για τον εντοπισμό των επιβατών με πυρετό θα προχωρήσει η Ελλάδα, προκειμένου να αποφευχθεί ο κίνδυνος εξάπλωσης της επιδημίας του Έμπολα και στη χώρα μας. </p>
<p>Σύμφωνα με όσα ανακοίνωσε ο υπουργός Υγείας, κ. Μάκης Βορίδης, στο πλαίσιο της Συντονιστικής Συνάντησης των υπουργών Υγείας που έγινε σήμερα στις Βρυξέλλες, πρόκειται για ένα μέτρο που αφορά τον έλεγχο για τον ιό Έμπολα στις νόμιμες πύλες εισόδου που λήφθηκε «επειδή αφορά σε μικρό αριθμό πτήσεων και το οικονομικό κόστος δεν είναι δυσανάλογο». </p>
<p>Ο κ. Βορίδης επισήμανε ότι στην Ελλάδα δεν υπάρχουν απευθείας πτήσεις από τις χώρες της επιδημίας  (Σιέρρα Λεόνε, Λιβερία, Γουινέα), αλλά δήλωσε ότι συμμερίζεται «τις ανησυχίες της Αγγλίας και Γαλλίας, αλλά και των ΗΠΑ».</p>
<p>Ωστόσο, ο κ. Βορίδης επισήμανε στους ομολόγους του το πρόβλημα ελέγχου των παράνομων μεταναστών που έρχονται στην Ελλάδα διά της θαλάσσιας οδού και από τα ανατολικά σύνορα της χώρας, ενώ δήλωσε σχετικά πως «ως πρώτα μέτρα αποφασίστηκαν η πρόσληψη 30 υγειονομικών που θα μεταβούν στα Κέντρα Πρώτης Υποδοχής μεταναστών, όπως και η εκπαίδευση των σωμάτων ασφαλείας και των στρατιωτικών». Ακόμα ζήτησε από την Ευρωπαϊκή Επιτροπή οικονομική ή άλλου είδους ενίσχυση για τη λήψη περαιτέρω μέτρων για τον έλεγχο των λαθρομεταναστών, θέση που υποστήριξαν Κύπρος και Ιταλία. </p>



Πηγή : eReportaz