Μια 21χρονη Βρετανίδα που πάσχει από σπάνια καρδιακή νόσο, έχει αποκτήσει στενές σχέσεις με το… θάνατο, καθώς μέσα σε ένα μόλις χρόνο έχει υπάρξει κλινικά νεκρή 36 φορές! 

Η Sara Brautigam πάσχει από το Σύνδρομο Ορθοστατικής Ταχυκαρδίας και έλαβε την πρώτη διάγνωση πριν από τέσσερα χρόνια. Κατά τη διάρκεια μιας κρίσης, η οποία μπορεί να διαρκέσει έως και μισή ώρα, η 21χρονη εκδηλώνει έντονες ταχυπαλμίες που συχνά έχουν σαν αποτέλεσμα η καρδιά της να σταματά να χτυπά, και η πίεσή της να πέφτει κατακόρυφα, σε σημείο που οι γιατροί τη θεωρούν κλινικά νεκρή. 

Το βίντεο τραβήχτηκε πριν από τρία χρόνια στο νοσοκομείο Royal Hallamshire Hospital του Σέφιλντ με τη συναίνεση της 21χρονης καθώς ήθελε ο κόσμος να μάθει περισσότερα για την σπάνια ασθένεια από την οποία πάσχει. 

Καθώς στο βίντεο δεν είχε προκύψει ακόμα η ορθή διάγνωση για τη νεαρή κοπέλα, το προσωπικό του νοσοκομείου τής τοποθετεί μάσκα οξυγόνου για να τη βοηθήσει, κάτι που όμως δεν είναι σωστό, επειδή το οξυγόνο παρατείνει την κρίση, κουράζοντας περισσότερο την καρδιά της. 

Όπως αναφέρει το σχετικό δημοσίευμα της βρετανικής Telegraph, κάθε φορά που σταματά η καρδιά της κοπέλας, οι γιατροί είναι υποχρεωμένοι να της προκαλέσουν κάποιου είδους πόνο ώστε το σοκ να την επαναφέρει στη ζωή.

Η ίδια η Sara μιλώντας για τη σπάνια νόσο που αντιμετωπίζει δήλωσε ότι έχει έρθει σε επικοινωνία και με άλλα άτομα που πάσχουν από το σύνδρομο, όμως κανείς δεν της έχει αναφέρει να έχει σταματήσει ποτέ η καρδιά του.

Παράλληλα, σημείωσε πως διατηρεί την ακοή της μέχρι τη στιγμή που «πεθαίνει», ενώ όταν επανέρχεται, το στήθος της πονά πολύ και νιώθει τρομερά κουρασμένη. 

Παρακολουθήστε το σοκαριστικό βίντεο: 

<iframe width="560" height="315" src="https://www.youtube.com/embed/wlqRI3za5m0" frameborder="0" allowfullscreen></iframe>
