Η άκρατη απελευθέρωση του ιατρικού επαγγέλματος θα φέρει περισσότερα προβλήματα στην λειτουργία τόσο του λειτουργήματος όσο και των ιατρείων ειδικά της περιφέρειας λένε τώρα οι γιατροί και απαντούν με επιστολή τους στον υπουργό υγείας κ. Π. Κουρουμπλή. Η επιστολή έχει ως εξής:

Μετά την συνάντηση του Προεδρείου του Π.Ι.Σ. την οποία είχαμε την 27η Μαρτίου 2015 συζητήθηκε το θέμα της άκρατης απελευθέρωσης του ιατρικού επαγγέλματος, το οποίο έχει δημιουργήσει μεγάλα προβλήματα στη λειτουργία ιατρείων και εργαστηρίων, ιδιαίτερα της περιφέρεια και των νησιωτικών περιοχών.
Μετά από το αίτημά μας, συζητήσαμε τροποποίηση της ανάλογης εγκυκλίου της εφαρμογής του Ν.3919/2011, και σύμφωνα και με τη δική σας επιθυμία προς τακτοποίηση των ανωτέρω ζητημάτων και της αποστολής από τον Π.Ι.Σ. ολοκληρωμένης πρότασης, σας αποστέλλουμε μετά και από απόφαση του Διοικητικού Συμβουλίου του Π.Ι.Σ. της 17/4/2015 και την εισήγηση της νομικής μας υπηρεσίας, την τροποποίηση της εγκυκλίου ως κάτωθι:
1.Τροποποιείται η εγκύκλιος Υπουργείου Υγείας και Κοινωνικής ΑλληλεγγύηςΥ3β/Γ.Π./οικ.120760/4.11.2011 όσον αφορά στην άσκηση του ιατρικού επαγγέλματος.
2. Επιτρέπεται σε κάθε ιατρό να ασκεί ιατρική δραστηριότητα μόνο εντός των ορίων της Περιφέρειας του Ιατρικού Συλλόγου στον οποίο είναι εγγεγραμμένος.
3. Επιτρέπεται κατ’ εξαίρεση και όταν το δικαιολογούν συγκεκριμένες ανάγκες η άσκηση ιατρικής ορισμένες ημέρες και ώρες σε άλλον Ιατρικό Σύλλογο μόνο μετά από προηγούμενη έγγραφη αιτιολογημένη άδεια του κατά τόπο Ιατρικού Συλλόγου.
4. Εξαιρούνται οι ιατροί εργασίας, οι οποίοι έχουν δικαίωμα να παρέχουν τις υπηρεσίες τους σε όλη την Επικράτεια.