<div class="itemBodyWrap">
<div class="itemBody">

Οι γυναίκες δεν είμαστε σχεδόν ποτέ ευχαριστημένες με τα μαλλιά μας.

Αν έχουμε κατσαρά ζηλεύουμε όσες έχουν ίσια και το αντίστροφο, γκρινιάζουμε για την έλλειψη όγκου και παραπονιόμαστε ότι δεν μας κρατάνε τα χτενίσματα.

Καταρχάς θα πρέπει να γνωρίζουμε ότι η υγεία και η ομορφιά των μαλλιών εξαρτάται από την κατάσταση του τριχωτού της κεφαλής, δηλαδή του δέρματος μέσα στο οποίο φυτρώνουν και αναπτύσσονται τα μαλλιά.

Ανάλογα με την ποσότητα και τη ποιότητα του σμήγματος που υπάρχει στο υδρολιπιδικό φιλμ που καλύπτει το τριχωτό, διακρίνουμε 3 τύπους μαλλιών: κανονικά, λιπαρά και ξηρά.

Η διάγνωση του τύπου των μαλλιών πρέπει να γίνει 48 ώρες μετά το λούσιμο.

Ας δούμε τι μπορεί να γίνει όταν τα μαλλιά είναι πολύ ξηρά ή πολύ λιπαρά.

<img src="http://www.y-o.gr/images/Article-Images/oily_hair.jpg" alt="" />

<em><strong>«Έχω πολύ λιπαρά μαλλιά. Μέσα σε μια μέρα μετά το λούσιμο τα μαλλιά μου γίνονται πολύ λιπαρά, δεν έχουν όγκο και κολλάνε. Πρέπει να λούζομαι σχεδόν καθημερινά και το χτένισμά μου δεν κρατάει!»</strong></em>

Στην περίπτωση αυτή οι σμηγματογόνοι αδένες του τριχωτού λόγω εσωτερικών ή εξωγενών παραγόντων (στρες, ορμονικές διαταραχές, εφίδρωση, μόλυνση ατμόσφαιρας, πολύ ερεθιστικά σαμπουάν) παράγουν σμήγμα σε υπερβολική ποσότητα.

Έτσι, τα μαλλιά γίνονται λιπαρά, κολλάνε και δεν έχουν όγκο.

• Σε αυτήν την περίπτωση πρέπει να χρησιμοποιείτε ένα δερμοκαλλυντικό σαμπουάν κατά της λιπαρότητας μόνο 2- 3 φορές τη βδομάδα και όχι περισσότερο.

Ενδιάμεσα, αν θέλετε να λουστείτε χρησιμοποιείστε ένα πολύ απαλό σαμπουάν για καθημερινή χρήση.

• Παράλληλα, μετά το σαμπουάν, όταν τα μαλλιά είναι στεγνά, καλό είναι να χρησιμοποιήσετε πάνω στο τριχωτό μια ειδική λοσιόν σμηγματορυθμιστική, που ενισχύει τη δράση του σαμπουάν και εμποδίζει το σμήγμα να πάει στα μαλλιά σας.

Έτσι, θα διατηρήσετε καλύτερα το χτένισμά σας.

• Μην χρησιμοποιείτε πολύ ζεστό νερό στο λούσιμο, αλλά ελαφρώς χλιαρό.

Μια φορά την εβδομάδα να χρησιμοποιείτε μια μάσκα αργίλου για ν’ απορροφήσει το σμήγμα.

Τα συμπληρώματα διατροφής με βιταμίνες του συμπλέγματος Β, ψευδάργυρο και μαγιά μπύρας μπορούν να βοηθήσουν.

• Αποφύγετε τη χρήση πολύ ζεστού αέρα (πιστολάκι), τη χρήση πολύ ερεθιστικών σαμπουάν που προκαλούν αντιδραστική υπερέκκριση σμήγματος και αποφύγετε να πιάνετε συχνά τα μαλλιά σας με τα χέρια σας.

• Αν το τριχωτό είναι λιπαρό και τα μαλλιά ξηρά, μετά το λούσιμο χρησιμοποιείστε με προσοχή στις άκρες μια θρεπτική μάσκα μαλλιών και μετά ξεβγάλτε.

<em><strong>«Έχω πολύ ξηρά και θαμπά μαλλιά που σπάνε εύκολα. Τι να κάνω;»</strong></em>

Εδώ υπάρχει έλλειψη λιπιδίων και νερού στο τριχωτό της κεφαλής και στα μαλλιά, τα οποία γίνονται εύθραυστα και θαμπά.

Στις άκρες παρατηρείται συχνά «ψαλίδα».

Με την ηλικία και ιδιαίτερα με τις βαφές μαλλιών, το πρόβλημα χειροτερεύει.

Επίσης, ο ήλιος, το νερό της πισίνας, ο αέρας, το βούρτσισμα και το πολύ συχνό λούσιμο, εντείνουν την ξηρότητα στα μαλλιά.

• <strong>Να λούζεστε μόνο 1-2 φορές τη βδομάδα με ένα απαλό και θρεπτικό δερμοκαλλυντικό σαμπουάν κατά της ξηρότητας.</strong>

• Μετά το λούσιμο εφαρμόστε μια θρεπτική μάσκα για 3-4 λεπτά και ξεβγάλτε με χλιαρό νερό.

• Στον ήλιο και στη θάλασσα χρησιμοποιείστε ένα σπρέι αντηλιακής προστασίας και θρέψης.

• Σε πολύ ξηρά μαλλιά, μια φορά την εβδομάδα πριν το λούσιμο, εφαρμόστε για μια ώρα μια μάσκα ή ένα λάδι θρεπτικό.

• Αποφύγετε τη χρήση πολύ ζεστού αέρα (πιστολάκι), το ντεκαπάζ, την περμανάντ και το χτένισμα με λεπτή χτένα.

</div>
</div>