Τραγικό τέλος για 16χρονη που βρέθηκε απανθρακωμένη μετά από πυρκαγιά που ξέσπασε στη 01:15 τα ξημερώματα της Τρίτης σε διαμέρισμα στην οδό Μενάνδρου 24 στην Αθήνα.

Στο διαμέρισμα, στον ημιώροφο διώροφου κτηρίου, διέμενε η 16χρονη με την οικογένειά της, αρμενικής καταγωγής. Η οικογένεια νοίκιαζε και λειτουργούσε κατάστημα εμπορίας λιβανέζικων προϊόντων στο ισόγειο του κτηρίου.

Οι πρώτες πληροφορίες αναφέρουν πως το θύμα αντιμετώπιζε κινητικά προβλήματα.

Επί τόπου έφτασαν πρώτα αστυνομικοί, οι οποίοι απομάκρυναν από το φλεγόμενο διαμέρισμα τη μητέρα και τα άλλα δύο παιδιά της οικογένειας, δύο κορίτσια ηλικίας 20 και 5 ετών.

Αμέσως μετά έφτασε η Πυροσβεστική, που κατόρθωσε να απομακρύνει τον πατέρα της οικογένειας, ο οποίος μεταφέρθηκε στο νοσοκομείο με εγκαύματα. Τα υπόλοιπα μέλη της οικογένειας επίσης διακομίστηκαν σε νοσοκομείο, όπου και νοσηλεύονται.

Ο χώρος καταστράφηκε ολοσχερώς, ενώ οι πρώτες εκτιμήσεις αναφέρουν πως η φωτιά ξεκίνησε από τα στρώματα που υπήρχαν, είτε εξαιτίας τσιγάρου είτε -που είναι και το πιθανότερο σενάριο- από θερμαντικό μέσο.