Κάποιοι θα πουν «μην τα θες όλα δικά σου», ενώ άλλοι θα εμβαθύνουν περισσότερο και θα αναφερθούν στην ισορροπία της φύσης, καθώς σύμφωνα με νέα έρευνα, αν και τα αντικειμενικά ελκυστικά χαρακτηριστικά θεωρούνται ένδειξη καλών γονιδίων και καλής υγείας, φαίνεται πως δεν είναι ενδεικτικά και της καλής γονιμότητας του άνδρα.

Η σχετική μελέτη δημοσιεύεται στην επιθεώρηση Journal of Evolutionary Biology, και υποστηρίζει ότι οι άνδρες με πιο αρρενωπά χαρακτηριστικά έχουν χειρότερη ποιότητα σπέρματος. 
Αν και οι ερευνητές δεν εξηγούν γιατί συμβαίνει αυτό, παλαιότερα ερευνητικά δεδομένα έχουν καταδείξει ότι τα υψηλά επίπεδα τεστοστερόνης μπορεί να παρεμποδίσουν την ομαλή παραγωγή του σπέρματος.

Οι ερευνητές πραγματοποίησαν αναλύσεις σπέρματος σε 50 φοιτητές από το Πανεπιστήμιο της Βαλένθια και μια ομάδα εθελοντών αξιολόγησε στη συνέχεια τις φωτογραφίες τους. Επίσης, οι ερευνητές πραγματοποίησαν ανθρωπομετρική ανάλυση των χαρακτηριστικών του προσώπου τους, μετρώντας το μέγεθος των ματιών, το πλάτος των ζυγωματικών αλλά και άλλα στοιχεία που θεωρούνται ανδροπρεπή. Στη συνέχεια, συνέκριναν τα αποτελέσματα της ανάλυσης με την ποιότητα του σπέρματος, αξιολογώντας δείκτες όπως η σύσταση, η κινητικότητα και η μορφολογία του.

Τα αποτελέσματα των αναλύσεων έδειξαν ότι οι άνδρες με τα πιο αρρενωπά χαρακτηριστικά και αυτοί που αξιολογήθηκαν από τους εθελοντές ως πιο ελκυστικοί, ήταν και αυτοί που διέθεταν τη χειρότερη ποιότητα σπέρματος.

Οι ερευνητές τονίζουν ότι χρειάζονται περαιτέρω αναλύσεις ώστε να επιβεβαιωθεί αν πρόκειται για απλή συσχέτιση ή αν το φαινόμενο εξηγείται από μια σχέση αιτίας και αποτελέσματος.

Πηγή: onmed.gr
