Τον κίνδυνο εμφάνισης λοιμωδών ασθενειών σε Ειδομένη και Πειραιά, τόνισε ο υπουργός Υγείας, Ανδρέας Ξανθός, επισημαίνοντας πως το σύστημα κάνει ό,τι μπορεί, προκειμένου να αποφευχθεί το συγκεκριμένο ενδεχόμενο.

Ο κ. Ξανθός είπε πως όσο δεν εκκενώνονται οι καταυλισμοί στις δύο αυτές περιοχές και παραμένουν εκεί οι πρόσφυγες, εγκυμονεί πάντα ο υγειονομικός κίνδυνος.

Ο υπουργός Υγείας, απαντώντας σε επίκαιρη ερώτηση της βουλευτού της Δημοκρατικής Συμπαράταξης Έφης Χριστοδουλοπούλου,είπε ακόμη, ότι η έμφαση θα δοθεί στην βελτίωση των συνθηκών διαβίωσης και ατομικής υγιεινής, η οποία αποτελεί την καλύτερη πρόληψη για την αποτροπή της εμφάνισης επιδημιών.

Πρόσθεσε ότι έχει ανατεθεί ο συντονισμός στο Εθνικό Κέντρο Επιχειρήσεων Υγείας, για τον Πειραιά έχει την ευθύνη η Ανώνυμη Εταιρεία Μονάδων Υγείας (ΑΕΜΥ Α.Ε.), η οποία τελεί υπό την εποπτεία του κράτους, ενώ σημαντικό ρόλο διαδραματίζουν, όπως είπε, οι πιστοποιημένες μη κυβερνητικές οργανώσεις, οι αλληλέγγυοι, και ο στρατός που έχει αναλάβει «πολύ κρίσιμο ρόλο ο στρατός στην οργάνωση των καταυλισμών και την καλή τους λειτουργία».

&nbsp;